**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Μαρτίου 2018, ημέρα Τρίτη και ώρα 15.25΄, στην Αίθουσα «Προέδρου Αθανασίου Κωνστ. Τσαλδάρη» (223),συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ναυτιλίας και Νησιωτικής Πολιτικής «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις».

Στη συνεδρίαση παρέστησαν ο Υπουργός Ναυτιλίας και Νησιωτικής Πολιτικής, κ. Παναγιώτης Κουρουμπλής, ο Υφυπουργός Ναυτιλίας και Νησιωτικής Πολιτικής, κ. Νεκτάριος Σαντορινιός, καθώς και αρμόδιοι υπηρεσιακοί παράγοντες.

 Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Κοζομπόλη Παναγιώτα, Βράντζα Παναγιώτα, Γκαρά Αναστασία, Δημαράς Γεώργιος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Δριτσέλη Παναγιώτα, Καματερός Ηλίας, Καρακώστα Εύη, Καραναστάσης Απόστολος, Κάτσης Μάριος, Γάκης Δημήτριος, Ξυδάκης Νικόλαος, Ρίζος Δημήτριος, Παπαδόπουλος Νικόλαος, Βαρδάκης Σωκράτης, Κωστοπαναγιώτου Ηλίας, Σπαρτινός Κωνσταντίνος, Συρμαλένιος Νικόλαος, Λιβανίου Ζωή, Αθανασίου Χαράλαμπος, Αντωνιάδης Ιωάννης, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κατσαφάδος Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κουτσούκος Ιωάννης, Τζελέπης Μιχαήλ, Ζαρούλια Ελένη, Παναγιώταρος Ηλίας, Κούζηλος Νικόλαος, Συντυχάκης Εμμανουήλ, Μανωλάκου Διαμάντω, Λαμπρούλης Γεώργιος, Λαζαρίδης Γεώργιος, Σαρίδης Ιωάννης, Αμυράς Γεώργιος και Μίχος Νικόλαος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι συνάδελφοι, ξεκινάει η συνεδρίαση με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ναυτιλίας και Νησιωτικής Πολιτικής «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις». Μετά από συνεννόηση των Εισηγητών των κομμάτων, αποφασίστηκε να κάνουμε τις επόμενες δύο συνεδριάσεις αύριο Τετάρτη στις 10.00΄ με τους φορείς και αμέσως μετά να προχωρήσουμε με τα άρθρα.

Ξεκινάω με τον Εισηγητή του ΣΥΡΙΖΑ τον κ. Συρμαλένιο για προτάσεις φορέων και θα παρακαλούσα οι προτεινόμενοι φορείς να μην είναι παραπάνω από 15. Ευχαριστώ.

ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής του ΣΥΡΙΖΑ): Από φορείς να καλέσουμε τις δύο Ομοσπονδίες των Εργαζομένων στο ΛΣ δηλαδή την ΠΕΑΛΣ και την ΠΟΕΠΛΣ, την ΠΝΟ που εκφράζει τους εργαζόμενους ναυτικούς, το Ναυτικό Επιμελητήριο, το Σύνδεσμο Εταιρειών Ακτοπλοΐας ΣΕΕΝ, την ΡΑΛ μια και τους αφορούν κάποιες διατάξεις και το Σύνδεσμο Τουριστικών Σκαφών.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κύριος Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της ΝΔ): Συμπληρωματικά στους φορείς που είπε ο κύριος Συρμαλένιος, τον Σύνδεσμο Ιδιοκτητών Τουριστικών Επαγγελματικών Σκαφών Άνευ Πληρώματος την ΣΙΤΕΣΑΠ, την Ένωση Λιμένων Ελλάδος, την ΕΕΝΜΑ γιατί έχει διατάξεις που την αφορούν, την ΕΕΕ, την ΠΕΝΕΝ, την Ένωση Αποστράτων Λιμενικού Σώματος που έχουν σχέση με το ΤΑΛΣ, τον Ελληνικό Σύνδεσμο Μεσιτών και Εμπειρογνωμόνων Θαλαμηγών, την Ένωση Πλοιοκτητών Ελληνικών Σκαφών Τουρισμού και την Πανελλήνια Ένωση Αξιωματικών και Κατωτέρων Πληρωμάτων Επαγγελματικών και Ιδιωτικών Θαλαμηγών.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κύριος Καρράς.

ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημoκρατικής Συμπαράταξης ΠΑΣΟΚ - ΔΗΜΑΡ): Κυρία Πρόεδρε, θα προσθέσω τον Πανελλήνιο Σύλλογο Πολιτικού Προσωπικού του ΥΕΝ. Θεωρώ ότι συνδέεται και πρέπει να ακούσουμε την άποψη τους. Παράλληλα, Θα ήθελα να καλέσουμε και ένα Δημοτικό Λιμενικό Ταμείο, για να ακούσουμε και τις ευρύτερες απόψεις των λιμενικών ταμείων και λόγω γειτνίασης, θα πρότεινα τον Γενικό Ταμείο Πόρου, το οποίο είναι εύκολο να είναι αύριο εδώ παρόν.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει o κύριος Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Θέλω να προσθέσω την Ένωση Απόστρατων Λιμενικού Σώματος και την I.T.F.. Σε όλα τα άλλα συμφωνούμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Καταρχήν, δεν κατάλαβα γιατί τέτοια ταχύτητα και σύμπτυξη των συνεδριάσεων. Εμείς δεν συμφωνήσαμε. Έχει τη μορφή επειγόντος; Ας μας εξηγηθεί το γιατί τόσο γρήγορα.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Έχουμε πρόστιμα καθημερινά από την Ευρωπαϊκή Επιτροπή κυρία Μανωλάκου, γι’ αυτό η επίσπευση της διαδικασίας.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Συγκεκριμένα άρθρα θα μπορούσατε να τα είχατε φέρει και νωρίτερα. Σε ό,τι αφορά τις προτάσεις για φορείς, εμείς προτείνουμε την Πανελλήνια Ένωση Μηχανικών Εμπορικού Ναυτικού.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κύριος Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Αντικαθιστώ προσωρινά τον εισηγητή του κόμματος, κύριο Καμμένο. Έχω καλυφθεί από τους συναδέλφους. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κύριος Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κυρία Πρόεδρε, προτείνουμε την Πανελλήνια Ναυτική Ομοσπονδία, το Ναυτικό Επιμελητήριο, τη Ρυθμιστική Αρχή Λιμένων, την Πανελλήνια Ένωση Πλοιοκτητών Παράκτιων Επαγγελματικών Αλιευτικών Σκαφών, την Ένωση Ελλήνων Εφοπλιστών και την Ένωση Απόστρατων Λιμενικού Σώματος. Θα σας τα δώσουμε και γραπτά. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θα γίνει μια προεργασία σε σύντομο χρονικό διάστημα για να ενοποιηθούν οι λίστες με τους προτεινόμενους φορείς και θα τους αναγνώσω στην πορεία της συνεδρίασης. Αν κάποιος δεν μπορεί να παραστεί, μπορεί να στείλει υπόμνημα, είναι γνωστή η διαδικασία και σαφής. Ξεκινάμε με τους Εισηγητές. Τον λόγο έχει ο κ. Συρμαλένιος.

ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής του ΣΥ.ΡΙΖ.Α.): Συζητάμε σήμερα την ενσωμάτωση στην ελληνική έννομη τάξη της ευρωπαϊκής οδηγίας 1794/2015. Αυτό είναι το πρώτο και το δεύτερο μέρος και, επίσης, υπάρχει και ένα τρίτο μέρος που αφορά τις λοιπές διατάξεις. όσο αφορά το πρώτο μέρος, η Ευρωπαϊκή Επιτροπή, πριν από την υιοθέτηση και την ενσωμάτωση της οδηγίας, προέβη σε διαβουλεύσεις με τους κοινωνικούς εταίρους σε ενωσιακό επίπεδο. Στο πλαίσιο αυτό, οι κοινωνικοί εταίροι του ναυτιλιακού τομέα κατέληξαν σε κοινή συμφωνία μείζονος σημασίας, αφού επιτυγχάνεται εξισορρόπηση των αναγκών, η βελτίωση των συνθηκών και των όρων εργασίας των ναυτικών και η αποτελεσματική παροχή υπηρεσιών θαλάσσιων μεταφορών, λαμβάνοντας υπόψη τις ιδιαιτερότητες του ναυτικού επαγγέλματος.

Η οδηγία αυτή αποτελεί προϊόν τροποποιήσεων πολλών προηγούμενων οδηγιών του Ευρωπαϊκού Κοινοβουλίου και του Συμβουλίου, που αφορούσαν την προστασία των μισθωτών σε περίπτωση αφερεγγυότητας του εργοδότη, τη θέσπιση Ευρωπαϊκού Συμβουλίου Εργαζομένων, τη θέσπιση γενικού πλαισίου ενημέρωσης και διαβούλευσης των εργαζομένων στην ευρωπαϊκή κοινότητα, την προσέγγιση της νομοθεσίας των κρατών - μελών για τις ομαδικές απολύσεις και τη διατήρηση των δικαιωμάτων των εργαζομένων σε περίπτωση μεταβίβασης των επιχειρήσεων.

Συνοπτικά, αίρεται η εξαίρεση που υπήρχε ως προς την υποχρέωση εφαρμογής της οδηγίας επί πληρωμάτων θαλασσοπλεούντων πλοίων σε περίπτωση ομαδικών απολύσεων, ώστε να ενισχύεται η προστασία των ναυτικών. Επίσης, υπόκειται στις διαδικασίες των διαβουλεύσεων, ώστε μέσω αυτών να αναδεικνύονται οι δυνατότητες αποφυγής ή μείωσης των ομαδικών απολύσεων, αλλά και των συνεπειών, με σκοπό, την παροχή διευκολύνσεων για την επαναπασχόληση ή τον αναπροσανατολισμό των απολυόμενων ναυτικών.

Επιδιωκόμενοι στόχοι του νομοσχεδίου είναι η αποτελεσματικότερη προστασία των ναυτικών, πρώτον, σε περιπτώσεις ομαδικών απολύσεων, με ενεργή συμμετοχή των ναυτικών στις διαδικασίες ενημέρωσης και διαβούλευσης σε επιχειρήσεις και ομίλους επιχειρήσεων κοινοτικής κλίμακας. Δεύτερον, είναι η διατήρηση των δικαιωμάτων των ναυτικών σε περίπτωση μεταβιβάσεων επιχειρήσεων, τρίτον, η άρση υφιστάμενων εξαιρέσεων και, τέταρτον, η αναμόρφωση του υφιστάμενου θεσμικού πλαισίου για τους ναυτικούς, λαμβάνοντας υπόψη τις αντικειμενικές ιδιαιτερότητες του ναυτικού επαγγέλματος, ώστε να απολαμβάνουν ίσης μεταχείρισης με τους λοιπούς εργαζόμενους. Επίσης, μέσα στους στόχους του νομοσχεδίου είναι η ενίσχυση της ελκυστικότητας του ναυτικού επαγγέλματος, καθώς και η βιώσιμη ανάπτυξη των θαλάσσιων μεταφορών.

Όσο αφορά τα άρθρα, με το άρθρο 1 περιγράφεται ο σκοπός, με το άρθρο 2 αίρεται η εξαίρεση, που προβλεπόταν στην οδηγία 94/2008, των αλιέων που αμείβονται με το κομμάτι, κατοχυρώνοντας την προστασία της συγκεκριμένης κατηγορίας αλιέων. Με το άρθρο 3. Θεσπίζεται η επικαιροποίηση των απαιτήσεων ενημέρωσης και διαβούλευσης σε κοινοτικής κλίμακας επιχειρήσεις και ομίλους επιχειρήσεων κοινοτικής κλίμακας με αξιοποίηση χρήσης των νέων τεχνολογιών για την εξ αποστάσεως επικοινωνία και την εξασφάλιση της χρήσης τους επί των θαλασσοπλεούντων πλοίων υπό ελληνική σημαία. Καταργείται η εξαίρεση εφαρμογής των διατάξεων για τα δικαιώματα των εργαζομένων στην ενημέρωση και διαβούλευση σε κοινοτικής κλίμακας επιχειρήσεις σε πλοία υπό ελληνική σημαία.

Δίνεται, επιπλέον, η δυνατότητα σε ναυτικό μέλος πληρώματος θαλλασοπλοούντος πλοίου που δεν βρίσκεται εν πλω ή που βρίσκεται σε λιμένα κράτους διαφορετικού από εκείνο στο οποίο η ναυτιλιακή επιχείρηση έχει την έδρα της να συμμετέχει σε συνεδριάσεις της ειδικής διαπραγματευτικής ομάδας ή του Ευρωπαϊκού Συμβουλίου Εργαζομένων, εφόσον είναι μέλος. Προβλέπεται οι συνεδριάσεις των ανωτέρω οργάνων να προγραμματίζονται με τρόπο που να διευκολύνουν τη συμμετοχή των μελών ή να γίνεται χρήση των νέων τεχνολογιών. Δεν θίγονται οι διαδικασίες ενημέρωσης, ώστε σε περίπτωση που στους εργαζόμενους της επιχείρησης συμπεριλαμβάνονται και ναυτικοί - μέλη πληρώματος θαλασσοπλοούντων υπό ελληνική σημαία να επιτρέπεται εκπρόσωποι των εργαζομένων να είναι μέλη της ειδικής διαπραγματευτικής ομάδας και του Ευρωπαϊκού Συμβουλίου Εργαζομένων και οι οριζόμενοι από την Πανελλήνια Ναυτική Ομοσπονδία.

Τέλος, υπάρχει πρόβλεψη για παράλληλη ενημέρωση και της Διεύθυνσης Ναυτικής Εργασίας του Υπουργείου Ναυτιλίας στην περίπτωση που στους εργαζόμενους και στους εκπροσώπους αυτών συμπεριλαμβάνονται ναυτικοί - μέλη πληρώματος υπό ελληνική σημαία. Με το άρθρο 4 προσδιορίζονται οι έννοιες των ομαδικών απολύσεων των εκπροσώπων των εργαζομένων και το πεδίο εφαρμογής του νομοσχεδίου και εξαιρούνται από το πεδίο εφαρμογής: πρώτον, ομαδικές απολύσεις που πραγματοποιούνται στο πλαίσιο συμβάσεων εργασίας ναυτικών που έχουν συναφθεί για ορισμένο χρόνο ή κατά πλουν, εκτός εάν αυτές οι απολύσεις γίνουν πριν τη λήξη των συμβάσεων αυτών ή την εκτέλεση του πλου καθώς και δεύτερον, ομαδικές απολύσεις επί ναυτικών θαλασσοπλοούντων πλοίων που ανήκουν στο Δημόσιο ή σε Οργανισμούς Δημοσίου Δικαίου.

Με το άρθρο 5 υποχρέωση του πλοιοκτήτη ή του εφοπλιστή είναι να προβαίνει εγκαίρως σε διαβουλεύσεις με τους εκπροσώπους των ναυτικών, όταν πρόκειται να προβούν σε ομαδικές απολύσεις με στόχο την επίτευξη συμφωνίας, ταυτόχρονα, με συγκεκριμένη και έγγραφη πληροφόρηση σχετικά με τις λεπτομέρειες των ομαδικών απολύσεων με στόχο την επιβολή εποικοδομητικών προτάσεων εκ μέρους των εκπροσώπων των ναυτικών, οι οποίοι μπορεί να προσφεύγουν σε εμπειρογνώμονες. Δεύτερον, διαβιβάζει ο πλοιοκτήτης ή ο εφοπλιστής στο Συμβούλιο Εμπορικού Ναυτικού του Υπουργείου Ναυτιλίας αντίγραφο της γραπτής ανακοίνωσης της έγγραφης πληροφόρησης προς τους ναυτικούς.

Σημειώνεται, ότι οι διαβουλεύσεις αφορούν τις δυνατότητες αποφυγής ή μείωσης των ομαδικών απολύσεων, καθώς και τις δυνατότητες άμβλυνσης των συνεπειών με προσφυγή σε συνοδευτικά κοινωνικά μέτρα με στόχο την επαναπασχόληση ή τον αναπροσανατολισμό των απολυόμενων ναυτικών στο πλαίσιο των διαβουλεύσεων η δυνατότητα του πλοιοκτήτη ή του εφοπλιστή να θέτει υπόψη των ναυτικών μέτρα άμβλυνσης των επιπτώσεων της απόλυσης. Ενδεικτικά αναφέρουμε ποσά για κάλυψη αυτασφάλισης, διαθέσιμα ποσά μέσω εταιρικής κοινωνικής ευθύνης για κατάρτιση και συμβουλευτική για επανένταξη στην αγορά εργασίας, αξιοποίηση ειδικών προγραμμάτων αντιμετώπισης της επαπειλούμενης ανεργίας και μεθόδους για την, κατά προτεραιότητα, επαναπρόσληψής τους.

Με το άρθρο 6 θεσπίζεται η υποχρέωση του πλοιοκτήτη για: α) έγγραφη κοινοποίηση στο Συμβούλιο Εμπορικού Ναυτικού κάθε σχεδιαζόμενης ομαδικής απόλυσης και β) κοινοποιεί τα στοιχεία της σχεδιαζόμενης ομαδικής απόλυσης στους εκπροσώπους των εργαζομένων. Επίσης, θεσπίζεται η δυνατότητα εκπροσώπων των ναυτικών για υποβολή παρατηρήσεων στο Συμβούλιο Εμπορικού Ναυτικού.

Με το άρθρο 7 προβλέπεται η θέσπιση της διοικητικής διαδικασίας: α) για την αποτελεσματικότερη διασφάλιση των δικαιωμάτων των υπό απόλυση ναυτικών και β) την εξασφάλιση της τήρησης των υποχρεώσεων του πλοιοκτήτη ως προς τις ομαδικές απολύσεις. Επίσης, προβλέπεται η προθεσμία τριάντα ημερών για τη διεξαγωγή των διαβουλεύσεων, η υποχρέωση καταχώρησης των αποτελεσμάτων της διαβούλευσης σε πρακτικό που υποβάλλεται στο Συμβούλιο Εμπορικού Ναυτικού με δυνατότητα κατάθεσης σχετικού υπομνήματος των εκπροσώπων των εργαζομένων και εφόσον υπάρξει συμφωνία των μερών πριν από τις 30 μέρες, η πραγματοποίηση ομαδικών απολύσεων γίνεται βάσει του περιεχομένου της συμφωνίας, που διατυπώνεται με ισχύ για δέκα ημέρες.

Εφόσον δεν υπάρξει συμφωνία των μερών, εντός δέκα (10) ημερών, το Συμβούλιο Εμπορικού Ναυτικού με αιτιολογημένη απόφαση διαπιστώνει αν τηρήθηκαν οι υποχρεώσεις πλοιοκτήτη προς ενημέρωση και διαβούλευση με τους εκπροσώπους των ναυτικών και αν αποφανθεί , ότι τηρήθηκαν οι υποχρεώσεις, οι απολύσεις ισχύουν είκοσι (20) ημέρες από την απόφαση. Εάν δεν τηρήθηκαν οι υποχρεώσεις, το Συμβούλιο Εμπορικού Ναυτικού, παρατείνει τις διαβουλεύσεις των μερών και θέτει προθεσμία στον πλοιοκτήτη - εφοπλιστή, ώστε να εκπληρωθούν οι ανωτέρω υποχρεώσεις. Αν το Συμβούλιο Εμπορικού Ναυτικού με νέα απόφαση, διαπιστώσει την τήρηση των υποχρεώσεων, οι απολύσεις ισχύουν είκοσι (20) ημέρες από την απόφαση. Σε κάθε περίπτωση, οι απολύσεις ισχύουν εξήντα (60) μέρες από την κοινοποίηση του πρακτικού διαβούλευσης. Το Συμβούλιο Εμπορικού Ναυτικού μεριμνά κατά το διάστημα των προθεσμιών για την εύρεση λύσεων στα προβλήματα που δημιουργούνται από τις ομαδικές απολύσεις. Θεσπίζεται η υποχρέωση διαβούλευσης - σύνταξης πρακτικού και στην περίπτωση ομαδικών απολύσεων που προκαλούνται από τη διακοπή δραστηριότητας του πλοίου κατόπιν δικαστικής απόφασης, χωρίς την τήρηση των προθεσμιών που προαναφέρθηκαν.

Με το άρθρο 8 προβλέπεται η ακυρότητα των ομαδικών απολύσεων αν διενεργούνται κατά παράβαση των διατάξεων του συγκεκριμένου νομοσχεδίου.

Με το άρθρο 9 θεσπίζεται η προσαρμογή στην ενωσιακή νομοθεσία και η διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, υπό τον όρο ότι ο εκδοχέας έχει την έδρα του ή την μεταβιβασθείσα επιχείρηση ή το τμήμα της επιχείρησης να παραμένει εντός του πεδίου εδαφικής εφαρμογής της Συνθήκης της Ε.Ε. και ειδικότερα εφόσον το πλοίο παραμένει εγγεγραμμένο σε νηολόγιο Κράτους Μέλους της Ε.Ε.. Προσδιορίζονται οι εκπρόσωποι των εργαζομένων, σε περίπτωση μεταβίβασης θαλασσοπλοούντος πλοίου υπό ελληνική σημαία.

Στο Β΄ Μέρος, με το άρθρο 10, διασφαλίζεται η προστασία των ναυτικών που είναι μέλη της Ειδικής Διαπραγματευτικής Ομάδας και του Ευρωπαϊκού Συμβουλίου Εργαζομένων.

Με το άρθρο 11, λαμβάνοντας υπόψη το ορισμένο πλαίσιο δρομολόγησης και στελέχωσης των πλοίων, δεν εφαρμόζονται οι διατάξεις του νομοσχεδίου επί ομαδικών απολύσεων ναυτικών που πραγματοποιούνται, πρώτον, λόγω μη εκτέλεσης ή διακοπής πλόων πλοίων, στο πλαίσιο των θαλάσσιων ενδομεταφορών και δεύτερον, λόγω μη εκτέλεσης ή διακοπής πλόων τουριστικών πλοίων που δραστηριοποιούνται εποχιακά. Λαμβάνοντας υπόψη τις υπό δημοσίου δικαίου απαιτήσεις της ελληνικής νομοθεσίας περί καθορισμού οργανικής σύνθεσης - στελέχωσης των πλοίων, αποσαφηνίζεται ότι οι διατάξεις του νομοσχεδίου δεν θίγουν την οικεία νομοθεσία περί οργανικής σύνθεσης - στελέχωσης των πλοίων.

Με το άρθρο 12, διευκρινίζεται ότι το γνωμοδοτικό όργανο, Συμβούλιο Εμπορικού Ναυτικού, στην περίπτωση της εφαρμογής των διατάξεων του νομοσχεδίου, διαθέτει αρμοδιότητα έκδοσης αποφάσεων εξεύρεσης λύσεων και ελέγχου, αναφορικά με την εφαρμογή της νομοθεσίας περί ομαδικών απολύσεων.

Στο Μέρος Γ΄, στις λοιπές διατάξεις, από τα άρθρα 13 έως 27.

Στο άρθρο 13 υπάρχουν ρυθμίσεις για την λειτουργία της Υπηρεσίας Εσωτερικών Υποθέσεων του Υπουργείου Ναυτιλίας και την ομαλή διεκπεραίωση των υποθέσεων και ελέγχων. Θεσπίζονται με το άρθρο 13, πρώτον, η δυνατότητα της Υπηρεσίας Εσωτερικών Υποθέσεων να επικουρεί τον εποπτεύοντα τη Διεύθυνση Εσωτερικών Υποθέσεων της Ελληνικής Αστυνομίας εισαγγελικό λειτουργό της Εισαγγελίας Εφετών Αθηνών, ως προσωπικό του Λιμενικού Σώματος και της Ελληνικής Ακτοφυλακής και δεύτερον, ρυθμίζεται το ζήτημα της διαβίβασης του τηρούμενου αρχείου Δηλώσεων Περιουσιακής Κατάστασης, που αφορά στο πολιτικό προσωπικό του Υπουργείου Ναυτιλίας.

Με το άρθρο 14 προάγεται εκ μέρους του Υπουργείου Ναυτιλίας η ουσιαστική αναβάθμιση της δημόσιας ναυτικής εκπαίδευσης και στο πλαίσιο του διαρκούς ανασχεδιασμού της ασκούμενης δημόσιας πολιτικής του Υπουργείου, κρίθηκε απαραίτητη η αναμόρφωση του άρθρου 145 του ν.4504/2017, ώστε στους σπουδαστές των Ακαδημιών του Εμπορικού Ναυτικού μεικτής φοίτησης να χορηγείται ετήσιο επίδομα φοίτησης.

Ετήσιο επίδομα λοιπόν φοίτησης, ιδίως εκείνων που διαθέτουν χαμηλά εισοδήματα, διευρύνεται το πεδίο των ωφελούμενων σπουδαστών, διασφαλίζεται η ισότιμη συμμετοχή των σπουδαστών στις Ακαδημίας του Εμπορικού Ναυτικού, προσδιορίζεται το ύψος των παρεχόμενου ποσού επιδόματος, με Κοινή Υπουργική Απόφαση του Υπουργείου Οικονομικών, Οικονομίας, Ναυτιλίας και Νησιωτικής Πολιτικής. Τέταρτον, διευρύνονται οι πηγές χρηματοδότησης του επιδόματος και από το πρόγραμμα των δημοσίων επενδύσεων και από επιχειρησιακό πρόγραμμα της εν ισχύ προγραμματικής περιόδου και αφετέρου με προ-πληρωμή από το κεφαλαίο ναυτικής εκπαίδευσης. Η εφαρμογή της διάταξης αυτής ανάγεται στο εκπαιδευτικό έτος 2017 - 2018, από τώρα δηλαδή.

Με το άρθρο 15, εισάγονται βελτιωτικές ρυθμίσεις του ιδρυτικού νόμου της Ρυθμιστικής Αρχής Λιμένων, συγκεκριμένα θεσμοθετεί η διαιτησία, ως προς διαφορές προσώπων που δραστηριοποιούνται με οποιοδήποτε τρόπο στις λιμενικές υπηρεσίες, δεύτερον, αίρεται η ασάφεια και του ουσιώδους νομικού προβλήματος για την υποχρέωση της παροχής πληροφοριών από φυσικά πρόσωπα, αφού διευκρινίζεται ότι δεν υπέχουν υποχρέωση παροχής πληροφοριών, πρόσωπα που εξετάζονται σε ποινικές δίκες. Τρίτον, επεκτείνεται η δικαιοδοσία της Ρυθμιστικής Αρχής Λιμένων στο σύνολο των φορέων διοίκησης του ελληνικού λιμενικού συστήματος, με συμπλήρωση και των Νομικών Προσώπων Δημοσίου Δικαίου, στα οποία περιλαμβάνονται τα Λιμενικά Ταμεία και τα Δημοτικά Λιμενικά Ταμεία που ανέρχονται σε 80, στην ελληνική επικράτεια και τα οποία εξαιρούνταν της ασκούμενης εποπτείας. Τέταρτον, επιδιώκεται η άμεση απλοποιημένη επαρκής και μακροπρόθεσμη κάλυψη των υπηρεσιακών αναγκών της Ρυθμιστικής Αρχής Λιμένων, με αξιοποίηση κατά ανώτατο όριο στελεχών, μέσω διάθεσης ή απόσπασης, με αξιοποίηση κατά ανώτατο όριο στελεχών του Λιμενικού Σώματος και της Λιμενικής Ακτοφυλακής και πολιτικού προσωπικού του Υπουργείου Ναυτιλίας ή και Νομικών Προσώπων εποπτευομένων από αυτών, συμπεριλαμβανομένων των Οργανισμών Λιμένων Ανώνυμες Εταιρείες. Πέμπτον, αποσαφηνίζεται η διαδικασία αναμόρφωσης του προϋπολογισμού της Ρυθμιστικής Αρχής Λιμένων.

Άρθρο 16, υπάρχει προσαρμογή καταστατικών διατάξεων του Ταμείου Αρωγής του Λιμενικού Σώματος με τις ρυθμίσεις για το νέο μισθολόγιο και λόγω εφαρμογής του νέου μισθολογίου, ν. 4472/2017, προσαρμόζονται από 1/1/2017 η καταστατικού χαρακτήρα διατάξεις του Ταμείου Αρωγής Λιμενικού Σώματος, κατά το μέρος που αφορούν πρώτον, στους πόρους του Ταμείου Αρωγής, δεύτερον, στον υπολογισμό του εφάπαξ βοηθήματος που χορηγεί το Ταμείο στους μετόχους.

Άρθρο 17, απαλείφεται η προϋπόθεση που προέβλεπε -το λέω πολύ συνοπτικά- θέματα των τουριστικών πλοίων να έχουν μεταφορική ικανότητα άνω των 12 ατόμων προκειμένου να επιτρέπεται η σύμβαση ναύλωσης στην οποία ο τόπος παράδοσης και επαναπαράδοσης βρίσκονται στην ελληνική επικράτεια.

Άρθρο 18, θεσπίζεται η δυνατότητα χρήσης ηλεκτρονικών πιστοποιητικών από τους εξουσιοδοτημένους νηογνώμονες.

Άρθρο 19, αναγνωρίζονται τα πιστοποιητικά των αυτοδυτών.

Υπάρχουν ορισμένα άρθρα που αφορούν το Λιμενικό Σώμα, άρθρο 20, που αφορά την εναρμόνιση στα αντίστοιχα προβλεπόμενα στην Ελληνική Αστυνομία, δηλαδή, η απαλοιφή της Σχολής Δοκίμων Υπαξιωματικών του Λιμενικού Σώματος, ώστε να προβλέπονται δύο παραγωγικές Σχολές του Λιμενικού Σώματος για εισαγωγή μέσω πανελλαδικών εξετάσεων και αυτές οι δύο σχολές είναι εκ των Δοκιμών Λιμενοφυλάκων, Ανώτερη βαθμίδα Τριτοβάθμιας Εκπαίδευσης και η Σχολή Δοκιμών Σημαιοφόρων, Ανώτατη βαθμίδα Τριτοβάθμιας Εκπαίδευσης. Προσδιορίζεται σαφώς η έναρξη ένταξης των δύο σχολών στο σύστημα πανελληνίων εξετάσεων, εμπλουτίζεται το κανονιστικό περιεχόμενο της προβλεπόμενης κοινής υπουργικής απόφασης του άρθρου 79 του νόμου 4504, υιοθετείται ευέλικτη κανονιστική διαδικασία αναμόρφωσης των κανονισμών εκπαίδευσης των δύο σχολών. Αναγνωρίζεται η πενταετής υπηρέτηση στις ένοπλες δυνάμεις με το άρθρο 23 κ.λπ..

Απλώς να πω ότι η έναρξη ισχύος είναι σε ό,τι αφορά την οδηγία, αναδρομικά από 10.10.2017 και σε ό,τι αφορά το δεύτερο και το τρίτο μέρος του νομοσχεδίου, την ημερομηνία δημοσίευσης στην Εφημερίδα της Κυβερνήσεως, εκτός αν ορίζεται διαφορετικά, όπως π.χ. στο άρθρο 16. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Κυρίες και κύριοι συνάδελφοι, επειδή έχουμε και τις άλλες συνεδριάσεις, θα παρακαλούσα να μη γίνεται αναφορά στα άρθρα, διότι δεν θα έχει νόημα η τελευταία συνεδρίαση. Το λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Κυρίες και κύριοι συνάδελφοι με το παρόν νομοσχέδιο σκοπείται η ενσωμάτωση στην ελληνική νομοθεσία της οδηγίας 2015/1794. Πρόκειται για ακόμα ένα νομοσχέδιο της Κυβέρνησης, το οποίο μόνον κατά τον τίτλο αποτελεί ενσωμάτωση οδηγίας, καθώς τα άρθρα που αφορούν άσχετα ζητήματα, είναι περισσότερα, 14 έναντι 12 της οδηγίας. Μάλιστα για τις διατάξεις αυτές δεν έχει λάβει καμία απολύτως δημόσια διαβούλευση. Αυτό από μόνο του θα πρέπει να συνιστά λόγο καταψήφισης των διατάξεων αυτών.

Αξίζει να σημειωθεί, όμως, ότι η οδηγία του Συμβουλίου και του Κοινοβουλίου που ενσωματώνεται με το σχέδιο νόμου, δεν ρυθμίζει κάποιο νέο ζήτημα ούτε μεταρρυθμίζει στο σύνολο της προγενέστερη οδηγία, αλλά τροποποιεί τις οδηγίες του Ευρωπαϊκού Κοινοβουλίου και του Συμβουλίου 2008/94, 2009/38, 2002/14 και τις οδηγίες του Συμβουλίου 98/59 και 2001/23, οι οποίες βεβαίως ρυθμίζουν ζητήματα ναυτικών. Η οδηγία όφειλε να ενσωματωθεί στο εθνικό δίκαιο ως 10 Οκτωβρίου 2017, επομένως έρχεται και με μεγάλη καθυστέρηση.

Εισαγωγικά μπορούμε να πούμε πως οι τροποποιούμενες οδηγίες προέβλεπαν εξαιρέσεις για ορισμένες κατηγορίες ναυτικών από το πεδίο εφαρμογής τους. Έπειτα από εκτεταμένο κοινωνικό διάλογο σε ευρωπαϊκό επίπεδο, οι κοινωνικοί εταίροι του ναυτιλιακού τομέα κατέληξαν σε κοινή συμφωνία, η οποία ουσιαστικά οδήγησε στην προς ενσωμάτωση οδηγία αυτή. Σαφώς δε ορίζεται ότι τα δικαιώματα των ναυτικών που διέπονται από την παρούσα οδηγία και έχουν αναγνωρισθεί από τα κράτη μέλη στην εθνική τους νομοθεσία για την εφαρμογή των ανωτέρω οδηγιών, δεν θα πρέπει να θιγούν. Η εν λόγω συμφωνία σκοπό έχει να επιτύχει εξισορρόπηση μεταξύ της ανάγκης να βελτιωθούν οι συνθήκες εργασίας των ναυτικών και της ανάγκης να ληφθούν υπόψη τα ειδικά χαρακτηριστικά του τομέα.

Η οδηγία επέκτεινε διατάξεις του εργατικού δικαίου και σε ναυτικούς, οι οποίες ως τώρα δεν έβρισκαν εφαρμογή, ίσως όχι σε όλες τις χώρες, αλλά λόγω του ότι σε πολλές δεν υπήρχε εφαρμογή τους και αυτό λόγω της δυνατότητας εξαίρεσης των κρατών μελών από την εφαρμογή τους. Συνεπώς, καταργεί κάθε εξαίρεση που δεν δικαιολογείται από αντικειμενικούς λόγους και οι ναυτικοί δεν απολάβουν ίσης μεταχείρισης. Ως εκ τούτου, θα έπρεπε κανονικά να εισηγηθούμε την υιοθέτηση του νομοσχεδίου. Φοβάμαι, όμως, ότι έτσι όπως εισάγεται και ρυθμίζονται τα ζητήματα αυτά, τα ειδικότερα θέματα, θα καταστεί η οδηγία ανεφάρμοστη και βεβαίως, κατ' επέκταση, το νομοσχέδιο. Έτσι η Κυβέρνηση κατορθώνει, διότι περί κατορθώματος πρόκειται, να φέρει ένα νομοσχέδιο επί του οποίου έχουμε σοβαρές διαφωνίες και αντιρρήσεις, όπως θα εκθέσω στη συνέχεια, αλλά και στην κατ' άρθρον συζήτηση, ειδικά όσον αφορά το τρίτο μέρος.

Το σχέδιο νόμου χωρίζεται σε τρία μέρη. Στο πρώτο επιχειρείται η ενσωμάτωση της οδηγίας 2015/1794 στην εθνική νομοθεσία. Στο δεύτερο μέρος τροποποιούνται διατάξεις της εθνικής νομοθεσίας δυνάμει της ενσωμάτωσης που επέρχεται με το πρώτο μέρος. Στο μέρος αυτό έχουμε εύλογες απορίες, ιδίως για το ζήτημα της συμβατότητας του άρθρου 11 με το Ενωσιακό Δίκαιο, διάταξη για την οποία θα αναφερθώ πιο κάτω. Στο τρίτο μέρος εισάγονται ρυθμίσεις αρμοδιότητας του Υπουργείου Ναυτιλίας και Νησιωτικής Πολιτικής. Πολλές διατάξεις αντικαθιστούν διατάξεις που πρόσφατα νομοθέτησε η κυβέρνηση -και αναφέρομαι στο ν.4504/17- πριν λίγους μήνες. Επομένως αποδεικνύονται εμπράκτως όσα η Ν.Δ., ανάμεσα σε άλλα, έλεγε εκείνες τις μέρες, δηλαδή ότι ο ν. 4504/17 ήταν μνημείο πρόχειρης και αποσπασματικής νομοθέτησης. Ακριβώς αυτή ήταν η έκφραση που ο εισηγητής μας ο κ. Πλακιωτάκης είχε πει τότε.

 Ομοίως τροποποιούνται και διατάξεις που αφορούν το ν.4389/16 - πάλι δικός σας νόμος. Πολλές από τις διατάξεις του μέρους αυτού είτε είναι ρουσφετολογικές και γι' αυτό νομίζω δεν τέθηκαν καν σε διαβούλευση, είτε αποτελούν διορθώσεις πρόσφατων ρυθμίσεων που η ίδια η κυβέρνηση νομοθέτησε και διαπίστωσε πως δεν λειτουργούν. Κάποιες από αυτές, ιδίως αυτή του άρθρου 24 είναι ενδεχομένως και σκανδαλώδεις και προκαλούν εύλογα ερωτήματα, ενώ έχουμε ισχυρές διαφωνίες και επιφυλάξεις για τα άρθρα 11,14, 15,16, 20 και 24, στα οποία βεβαίως θα αναφερθούμε στην κατ’ άρθρο συζήτηση και συνεπώς ζητούμε διευκρινίσεις επί των άρθρων αυτών.

Με το άρθρο 11 συγκεκριμένα, που μου δόθηκε η ευκαιρία να αναφερθώ πιο πάνω, στην ουσία εισάγονται εξαιρέσεις στο καθεστώς των ομαδικών απολύσεων, οι εξαιρέσεις όμως που εισάγονται στα άρθρα 4 και 8 του νομοσχεδίου, αυτή είναι η αντιφατικότητα. Εξαιρούνται, λοιπόν, απολύσεις ναυτικών που πραγματοποιούνται λόγω μη εκτέλεσης ή διακοπής πλόων πλοίων που εμπίπτουν στον ν.2932/2001, δηλαδή στα τουριστικά ή εποχιακά πλοία και για τις συμβάσεις που λύονται, δυνάμει του άρθρου 68 του Κώδικα Ιδιωτικού Ναυτικού Δικαίου. Παρακαλώ βρείτε τη διάταξη αυτή του Κώδικα Ιδιωτικού Ναυτικού Δικαίου, αφορά τη λύση σύμβασης λόγω απώλειας του πλοίου, αποβολής της ελληνικής σημαίας και εκποίησης σε έναν δημόσιο πλειστηριασμό, να δείτε δηλαδή την αντιφατικότητα και το τι κίνδυνοι μπορούν να δημιουργηθούν. Ομοίως με την παράγραφο 2 ορίζεται πως οι ως άνω διατάξεις δεν θίγουν τις απαιτήσεις περί καθορισμού οργανικής σύνθεσης στελέχωσης του πλοίων. Αναρωτιέμαι όμως πώς η κυβέρνηση διασφαλίζει ότι οι διατάξεις αυτές αποτελούν επιτρεπτές εξαιρέσεις από την οδηγία 9586 και αναρωτιέμαι ευλόγως, διότι η αιτιολογική έκθεση σιωπά. Ρωτούμε ευθέως, κ. Υπουργέ, αν διερευνήσατε τη συμβατότητα των εξαιρέσεων αυτών με το Ενωσιακό Δίκαιο. Δεν προτιθέμεθα να λειτουργήσουμε ανεύθυνα ψηφίζοντας διατάξεις που ίσως να οδηγήσουν σε παραπομπές και καταδίκες της χώρας μας στα Ευρωπαϊκά Δικαστήρια.

Στο τρίτο μέρος του νομοσχεδίου με την πρώτη παράγραφο του άρθρου 13 ορίζεται πως η Διεύθυνση Εσωτερικών Υποθέσεων του Υπουργείου συνεπικουρεί την αντίστοιχη της Ελληνικής Αστυνομίας και τον εποπτεύοντα αυτήν εισαγγελικό λειτουργό ως προς τις δηλώσεις περιουσιακής κατάστασης. Η σχετική αρμοδιότητα είχε ανατεθεί πρόσφατα, δυνάμει του πρόσφατου νόμου της ίδιας κυβέρνησης, αναφέρομαι στο άρθρο 83 του ν.4504/17, πριν από δύο - τρεις μήνες και ως εκ τούτου η τροποποίηση στην οποία προχωρείτε, κ. Υπουργέ, δεν είναι κατανοητή. Η δεύτερη παράγραφος, ορίζει ότι το αρχείο με τις δηλώσεις περιουσιακής κατάστασης που υποβλήθηκαν στην Υπηρεσία Εσωτερικών Υποθέσεων διαβιβάζονται αρμοδίως στην αντίστοιχη Ελληνική Αστυνομία. Ακούγετε καλά, θεωρητικά όμως πρόκειται για διαβίβαση αρχείου, εν τούτοις από τη διατύπωση θεωρώ πως δυνητικά ενδεχομένως να καλυφθούν και όσοι έστειλαν τη δήλωσή τους σε λάθος αρχή και η τυχόν επανακατάθεσή της στην ορθή αρχή θα ήταν επομένως εκπρόθεσμη με ό,τι αυτό συνεπάγεται. Ενόψει αυτών παρακαλώ, κύριε Υπουργέ, όπως μας παρασχεθούν περαιτέρω διευκρινίσεις για τη σκοπιμότητα αυτής της διάταξης, διότι δεν γίνεται συνεχώς να επιβραβεύεται η πρόχειρη νομοθέτηση.

Όσον αφορά το ετήσιο επίδομα σίτισης, το οποίο σήμερα ανέρχεται σε 600 € και το οποίο είχε δοθεί στους εσωτερικούς σπουδαστές των Ακαδημιών του Εμπορικού Ναυτικού, αποδίδεται πλέον και στους υπόλοιπους σπουδαστές των Ακαδημιών και υπό τα ίδια κριτήρια. Επίσης, με το ίδιο άρθρο παύει να ορίζεται στο Νόμο το ποσό του επιδόματος και τίθεται πλέον το ύψος αυτού, αποκλειστικά, στην κρίση του Υπουργού, καθώς προβλέπεται να ορίζεται με σχετική Υπουργική Απόφαση. Επομένως, ευλόγως γεννάται το ερώτημα, σχετικά με το τι σκοπεύει να δώσει τελικά το Υπουργείο, καθώς τα κονδύλια είναι συγκεκριμένα. Μήπως θα μοιράσετε, το ήδη πενιχρό αυτό ποσό, σε περισσότερους;

 ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): (*Ομιλεί εκτός μικροφώνου*) Θα σας απαντήσω εν συνεχεία κ. Αθανασίου, μην προσπαθείτε να δημιουργήσετε εντυπώσεις.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Όπως ξέρετε, κύριε Υπουργέ, εμείς κάνουμε πάντοτε καλόπιστη τοποθέτηση. Δεν κάνουμε αντιπολίτευση για την αντιπολίτευση. Απλώς, τα θέτουμε αυτά ως προβληματισμό και ενδεχομένως, να σας προβληματίσουμε και να αναθεωρήσετε μερικά πράγματα. Πιστεύω όμως, ότι η απάντηση έρχεται από την παράγραφο 3, γιατί εμείς, κάνουμε και σύνθεση και προσπαθούμε να βρούμε τα υπέρ και τα κατά, όπου ορίζεται ότι οι πόροι δύνανται να προέρχονται και από το πρόγραμμα Δημοσίων Επενδύσεων, γεγονός, το οποίο θεωρώ λάθος. Η Ν.Δ. δεν διαφωνεί, να το ξεκαθαρίσουμε αυτό, στο να δοθεί επίδομα σε περισσότερους σπουδαστές, ή και να καταβληθεί μεγαλύτερο επίδομα. Αλλά, σε καμία περίπτωση, δεν πρέπει αυτό το κονδύλι να προέλθει από το πρόγραμμα Δημοσίων Επενδύσεων, το οποίο, παρεμπιπτόντως, βαίνει συνεχώς μειούμενο επί της διακυβέρνησης σας.

Τα χρήματα αυτά, κύριε Υπουργέ, είναι χρήματα για επενδύσεις που δημιουργούν θέσεις εργασίας. Όχι για προεκλογικές παροχές της κυβέρνησης. Για άλλη μια φορά όμως, αποδεικνύεται περίτρανα, η προχειρότητα, η ανευθυνότητα και οι ανερμάτιστες παρεμβάσεις της κυβέρνησης. Διότι, δεν είναι μόνο η πηγή της χρηματοδότησης του επιδόματος, είναι και η ασυνέπεια των λόγων σας, πρωτίστως. Και γίνομαι σαφής. Σας είπα ότι έχουμε ψάξει σε βάθος το θέμα για να μπορέσουμε να βοηθήσουμε για την καλή νομοθέτηση. Το άρθρο 51 του νόμου 4487 του 2017, που νομοθετήσατε για το ίδιο θέμα πέρσι το καλοκαίρι, με την προσδοκία ότι θα ξεκινούσε η χορήγηση της σχετικής παροχής στους σπουδαστές των ΑΕΝ, την 1η Οκτωβρίου. Με την έναρξη δηλαδή του νέου εκπαιδευτικού έτους 2017-2018. Εν τούτοις, επανήλθατε ξανά, νομοθετώντας για το θέμα αυτό της σίτισης, πριν από, μόλις τέσσερις μήνες, με το άρθρο 145 του νόμου 4504 του 2017, όπου και διατυμπανίζατε, μέσω των Μέσων Μαζικής Ενημέρωσης, αλλά και με δηλώσεις σας, σε κάθε ευκαιρία που βρίσκατε, ότι ξεκίνησε η παροχή επιδόματος σίτισης στους σπουδαστές των Ακαδημαϊκών Εμπορικού Ναυτικού, ύψους 600 €.

Παρά ταύτα, παρά τις τόσες εξαγγελίες σας, πέρασαν άλλοι τέσσερις μήνες και επανέρχεστε εκ νέου για να ρυθμίσετε το ίδιο θέμα με άλλον τρόπο. Έτσι, ενώ με το νόμο 4504 του 2017 το επίδομα θα δινόταν μόνο σε σπουδαστές εσωτερικής φοίτησης, οι οποίοι διαμένουν σε κοιτώνες εντός των ΑΕΝ, δηλαδή σε όλες τις ΑΕΝ, πλην Ασπροπύργου και Μακεδονίας, τώρα με το νομοσχέδιο που φέρνετε, το επίδομα θα δίδεται σε όλους τους σπουδαστές που μένουν, είτε εντός των ΑΕΝ, σε κοιτώνες, είτε εκτός των ΑΕΝ με δικά τους έξοδα, άρα, σε όλες τις ΑΕΝ πλην του Ασπροπύργου, που είναι εξωτερικής φοίτησης. Και δεν είναι μόνο αυτό. Επίσης διορθώνετε το παράλογο και άδικο που είχατε νομοθετήσει. Και οι σπουδαστές που λείπουν σε εκπαιδευτικό ταξίδι, για ένα εξάμηνο, να λαμβάνουν το ίδιο ποσό κατ' έτος, δηλαδή 600 €, με τους υπόλοιπους. Με το παρόν νομοσχέδιο όμως πλέον, το ύψος του ποσού του επιδόματος θα καθοριστεί με ΚΥΑ, δική σας αρμοδιότητας και πραγματικά αναρωτιέμαι, εάν τελικά θα ξεπεράσει τα 300 € με 400 € κατ' έτος. Αυτά όμως, είναι εικασίες. Η πραγματικότητα είναι, ότι και τον Αύγουστο και τον Νοέμβριο και τώρα, δεν έχει δοθεί επίδομα στους σπουδαστές, διότι δεν έχουν εξασφαλιστεί τα χρήματα, τα οποία ανέρχονται, περίπου, σε 1,3 εκατομμύρια € ετησίως, ούτε από το εθνικό σκέλος του προγράμματος Δημοσίων Επενδύσεων, ούτε από το συγχρηματοδοτούμενο σκέλος του ΠΔΕ, μέσω χρηματοδότησης του ΕΣΠΑ, ούτε φυσικά και από το κεφάλαιο Ναυτικής Εκπαίδευσης, που σε καμία περίπτωση δεν μπορεί να δεχθεί τέτοια επιβάρυνση.

Πάμε και στο άρθρο 15 του εν λόγω νομοσχεδίου, που προχωράτε σε επικαιροποίηση μέρους των Διατάξεων που αφορούν τη λειτουργία της Ρυθμιστικής Αρχής. Τα άρθρα αυτά δεν είχα σκοπό να τα πω τώρα, αλλά ενόψει το ότι συντμήσαμε τις συζητήσεις, καλύτερα για να μη φέρετε κάποια νομοτεχνική βελτίωση. Τα λέω για να διευκολύνω και αν έχω λάθος, θα σας ακούσω. Προχωράτε λοιπόν στην επικαιροποίηση μέρους των διατάξεων που αφορούν τη λειτουργία της ΡΑΛ, οι οποίες μάλιστα είχαν θεσμοθετηθεί μόλις το 2016, από εσάς κύριε Υπουργέ. Σας υπενθυμίζω, είναι ο νόμος 4389/2016. Με την πρώτη παράγραφο του εν λόγω άρθρου, ορίζεται πως η ΡΑΛ μπορεί να μεσολαβεί και να επιλύει διαφορές μεταξύ χρηστών και φορέων διαχείρισης, λειτουργώντας ως διαιτητής, αφού θα εκδώσει κανονισμό. Εμείς η Νέα Δημοκρατία, είμαστε υπέρ των εναλλακτικών μέσων επίλυσης των διαφορών, αλλά δυστυχώς, τέτοιοι εθισμοί δεν εισάγονται με ευχολογικού τύπου διατάξεις 3-4 σειρών, αλλά με πρόγραμμα, στόχευση και πρόβλεψη για προσωπικό, πόρους κ.λπ., όλα τα άλλα είναι προχειρότητες.

Με τη δεύτερη παράγραφο του εν λόγω άρθρου, απαλείφεται η λέξη «δεν» από την παράγραφο του νόμου, που αναφέρομαι στο ποιοι δεν έχουν υποχρέωση παροχής πληροφοριών στη ΡΑΛ και ενώ παλιά έλεγαν ότι και αυτοί που εξετάζονται σε ποινικές υποθέσεις έχουν τέτοια υποχρέωση, τότε λέτε δεν έχουν τέτοια υποχρέωση. Εδώ όμως κύριε Υπουργέ, γεννάται η απορία τι εννοούσε ο νομοθέτης και η δική σας κυβέρνηση, εν προκειμένω με την αρχική διάταξη. Καλόπιστα, θεωρώ ότι μάλλον πρόκειται σήμερα για νομοτεχνική διόρθωση, λόγω εκ παραδρομής σφάλματος. Αυτό θέλω να πιστεύω. Το ζήτημα όμως είναι πόσα άτομα με βάση τη συγκεκριμένη διάταξη στην ισχύουσα μορφή της, αρνήθηκαν εν τοις πράγμασι να παρέχουν πληροφορίες δυσχεραίνοντας κατ’ αυτόν τον τρόπο, το έργο της ΡΑΛ. Είναι αναγκαίο να μας δώσετε επιπλέον στοιχεία γι’ αυτή τη διάταξη, ενώ πρέπει να ερωτηθεί και η ΡΑΛ για το ίδιο θέμα, εφόσον εξεταστεί αύριο φαντάζομαι και παρακαλώ να κληθεί με τους φορείς.

Με την τρίτη παράγραφο του εν λόγω άρθρου, προστίθενται και τα ΝΠΔΔ σε αυτούς που τιμωρούνται με πρόσωπο αν αρνηθούν να παρέχουν πληροφορίες στη ΡΑΛ, σύμφωνα με το άρθρο 123§5 του ν.4389/2016. Το πραγματικό ερώτημα που πρέπει να μας απαντήσετε ήταν, γιατί είχαν εξαιρεθεί αυτά στην αρχική διατύπωση και γιατί τα προσθέτετε τώρα.

Με την τέταρτη παράγραφο, επεκτείνεται η δυνατότητα απόσπασης διάθεσης στη ΡΑΛ και στο προσωπικό του Λιμενικού Σώματος και της Ελληνικής Ακτοφυλακής και μάλιστα με απλή απόφαση Υπουργού, δηλαδή, της δικής σας. Δεν θα σας θυμίσω τις διατάξεις, πάω λίγο μακριά τώρα, ψάχνοντας το όλο θέμα, το άρθρο 20 παρ. 3 του π.δ. 33/2009 που αφορά τις αποσπάσεις στελεχών του Λιμενικού Σώματος και της Ελληνικής Ακτοφυλακής, όπου προβλέπεται ότι πλην των αποσπάσεων σε διεθνείς οργανισμούς, στις υπηρεσίες της ΜΕΑ, της Μόνιμης Εθνικής Αντιπροσωπείας ή στα όργανα της Ε.Ε. ή σε διεθνείς οργανισμούς, οι αποφάσεις λαμβάνονται ανεξαρτήτως βαθμού από τον Αρχηγό του Λιμενικού Σώματος. Ούτε επίσης θα αναφερθώ στην περίπτωση δ’ του άρθρου 20 παρ. 3, του π.δ. 33/2009, όπου προβλέπεται η δυνατότητα απόσπασης στελεχών για έκτακτη ενίσχυση οργανικής δύναμης μιας υπηρεσίας, η οποία όμως προβλέπεται περιοριστικά, το τονίζω. Να γίνεται για χρονικό διάστημα 6 μηνών μετά την πάροδο της οποίας, ο αποσπασθείς επιστρέφει στην υπηρεσία του. Θα αναφερθώ στα κενά του Λιμενικού Σώματος που υπάρχουν ανά την Ελλάδα στους κρίσιμους και επικίνδυνους καιρούς που τα στελέχη του Λιμενικού μας Σώματος ζουν καθημερινά στο Αιγαίο και αναφέρομαι ειδικότερα και ξέρετε πολύ καλά κύριε Υπουργέ, γιατί και με την παλιά σας ιδιότητα, έχετε επισκεφθεί τα νησιά μας, συνεπώς διαφωνούμε με την αποψίλωση του στελεχιακού δυναμικού του Λιμενικού Σώματος και της Ελληνικής Ακτοφυλακής σε τοποθετήσεις σε υπηρεσίες εκτός οργανικών θέσεων.

Η πέμπτη παράγραφος κατά την αιτιολογική έκθεση, σκοπεί στη διόρθωση νομοτεχνικού σφάλματος, καθώς διαγράφεται η παραπομπή στην παρ. 3 του άρθρου 125. Μην ξεχνάτε ότι ο νόμος του 2016, είναι μνημονιακός νόμος, εσείς τον φέρατε και εσείς τα ψηφίσατε αυτά. Εν τούτοις, με την απάλειψη της εν λόγω παραγράφου, θεσμοθετείται ο οικονομικός έλεγχος να αφορά μόνο την αρχική κατανομή πιστώσεων της ΡΑΛ και εφόσον αυτός διενεργηθεί να μην υπάρχει κανένας έλεγχος και εάν γίνει εσωτερική ανακατανομή των κονδυλίων ακόμη και ραγδαία και αδικαιολόγητη. Η εν λόγω διάταξη ίσως να μην είναι τόσο αθώα όπως φαίνεται και θα παρακαλούσα, όπως μας διευκρινίσετε περαιτέρω τη διάταξη αυτή κύριε Υπουργέ. Περαιτέρω, με το άρθρο 79 του ν.4504/17 η Κυβέρνηση μεταρρύθμισε το σύστημα εισαγωγής στις σχολές του Λιμενικού Σώματος, προκρίνοντας τη λύση της εισαγωγής με τις Πανελλαδικές εξετάσεις. Τότε προειδοποιήσαμε, ότι το εν λόγω άρθρο ήταν ατελέσφορο, γιατί δεν είχε γίνει η παραμικρή προετοιμασία. Σήμερα δικαιωνόμαστε πλήρως, καθώς το άρθρο 20 του νομοσχεδίου είναι μια ομολογία από την πλευρά σας, όσων αυτονόητων λέχθηκαν από την πλευρά μας τότε. Προφανώς, το Προεδρικό Διάταγμα που προβλέπεται στο άρθρο δεν έχει εκδοθεί ακόμα, λίγους μήνες πριν τις Πανελλαδικές εξετάσεις και το ζήτημα παραπέμπεται στις καλένδες στην περίπτωση 2 της παραγράφου 1. Δεν έχω χρόνο να τις αναλύσω τις διατάξεις, νομίζω οι συνεργάτες σας θα τις έχουν σημειώσει.

Επιπλέον η Κυβέρνηση αποφασίζει τελικά, να εξαιρέσει τη Σχολή Δοκίμων Υπαξιωματικών του Λιμενικού Σώματος από τις Πανελλαδικές εξετάσεις στην παράγραφο 1, δια της εν τοις πράγμασι καταργήσεώς της, χωρίς να νομοθετείτε πότε ρητά και χωρίς να αιτιολογείτε την ανάγκη προς τούτο, ούτε να στοιχειοθετεί τις συνέπειες της κατάργησης.

Με την περίπτωση 3 της παραγράφου 1, η Κυβέρνηση νομοθετεί τη δυνατότητα των εν ενεργεία μονίμων ανθυπασπιστών, υπαξιωματικών, αλλά και λιμενοφυλάκων, να εισαχθούν στη Σχολή Σημαιοφόρων και μάλιστα με τρόπο που ορίζεται με ΚΥΑ- αν είναι δυνατόν. Σημειώνω, ότι η εν λόγω εξουσιοδότηση είναι σαφώς αντισυνταγματική, καθώς δεν ορίζεται ειδικό λεπτομερειακό ζήτημα- η νομολογία του Συμβουλίου της Επικρατείας είναι σαφέστατη πάνω στο θέμα αυτό και μπορούν οι συνεργάτες σας να ανατρέξουν να το δουν. Επιπλέον, με την παράγραφο 3 δίνεται η δυνατότητα των αποφοίτων Σχολής Λιμενοφυλάκων να προαχθούν στο βαθμό του κελευστή του Λιμενικού Σώματος μέσω εξετάσεων. Δεν αιτιολογείτε όμως την αναγκαιότητα αυτής της διάταξης, ούτε εξηγείτε τις συνέπειες που μπορεί να έχει στο Δυναμικό και την ορθή λειτουργία στο Λιμενικό Σώμα. Ενδεχομένως να συμφωνήσουμε σε πολλά από αυτά που λέω, γιατί είναι προβληματισμοί, περισσότερο είναι νομικοί και υπάρχει μια σύνθεση των διατάξεων που πρέπει να δείτε.

Με την παράγραφο 5 εισάγεται δικαίωμα της κατ' εξαίρεση εισαγωγής στις Σχολές Λιμενικού Σώματος στις εξής κατηγορίες δικαιούχων: Πολύτεκνοι-τρίτεκνοι και τα τέκνα τους, τέκνα αναπήρων και θυμάτων πολέμου, τέκνα αποβιώσαντος ή αναπτήρων στρατιωτικών κ.λπ., ιδιώτες που με κίνδυνό τους έχουν συμμετάσχει ενεργά σε επιχειρήσεις του Λιμενικού Σώματος. Συμφωνούμε με τις δύο πρώτες κατηγορίες, αλλά η ποσόστωση θα έπρεπε να ορίζεται με νόμο ή τουλάχιστον το μέγιστο όριό της, ώστε να μην γίνονται καταχρήσεις. Διαφωνούμε με την τρίτη κατηγορία, πρέπει οι πολίτες αυτοί να αναγνωρίζονται και να τιμώνται, αλλά όχι με διορισμό. Δεν μπορούμε να θεσμοθετούμε, δηλαδή, τέτοιες διατάξεις το 2018. Εδώ θα μπορούσατε, εάν θέλατε, να «σπάσετε» τη διάταξη αυτή σε δύο άρθρα και όχι σε ένα ενιαίο που να μην μπορούμε να ψηφίσουμε, γιατί πράγματι έχει και διατάξεις οι οποίες είναι σωστές. Τοποθετούμαστε αρνητικά και οι λόγοι είναι οι ακόλουθοι.

Εισάγει ατεκμηρίωτες ρυθμίσεις, που έχουν οσμή εξυπηρετήσεων σε βάρος του δημοσίου συμφέροντος και της ορθής λειτουργίας του Λιμενικού Σώματος και της Ακτοφυλακής και διαφωνούμε, τόσο για το γεγονός πως η ποσόστωση στην παράγραφο 5 δεν θα θεσμοθετείται ρητά, αλλά επαφίεται στην απόλυτη κρίση του εκάστοτε Υπουργού- αύριο μπορεί να είναι ο κ. Πλακιωτάκης, μεθαύριο μπορεί να είναι ένας άλλος, δεν θέλουμε να έχει τέτοιες εξουσίες ο Υπουργός.

Το άρθρο 24 να το δείτε, εγώ πιστεύω ότι πρέπει να το αποσύρετε. Οι εισαγόμενες ρυθμίσεις αντικαθιστούν πλήρως το άρθρο. Τώρα εδώ πρέπει να ανατρέξουμε λίγο, για να τα βγάλουμε αυτά, από τον Κώδικα του Δημοσίου Ναυτικού Δικαίου. Αφορά τις κυρώσεις για τις παραβάσεις που γίνονται για την ρύπανση. Μέχρι τώρα προβλεπόταν και ήταν μέχρι 50 εκατομμύρια δραχμές, δηλαδή ήταν περίπου 150.000 ευρώ, εσείς τώρα τα καταργείτε αυτά και το πάτε το ανώτατο μέχρι 60.000 ευρώ. Εγώ δεν μπορώ να καταλάβω, γιατί; Καταστρέφεται το περιβάλλον. Δείτε το άρθρο αυτό ή πάρτε το πίσω ή ανεβάστε τα ποσοστά. Όσον αφορά την αναδρομικότητα, θεωρούμε ότι είναι πρόβλημα.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Κύριε Αθανασίου, νομίζω ότι δεν έχουμε διαφωνία. Η διάταξη αυτή στοχεύει στο να περιορίσει την αδιαφάνεια στη διαχείριση αυτών των προστίμων.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ναι, αλλά υπάρχει διαφορά.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Αν η διαφωνία είναι στο όριο, να το συζητήσουμε.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Για την αναδρομικότητα, όσον αφορά στις ομαδικές απολύσεις, έχω την εντύπωση ότι θα έχουμε πρόβλημα αντισυνταγματικότητας. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θα ήθελα να αναγνώσω τους φορείς που θα προσκληθούν στην αυριανή συνεδρίαση: Πανελλήνια Ναυτική Ομοσπονδία, Πανελλήνια Ομοσπονδία Ενώσεων Προσωπικού Λιμενικού Σώματος, Πανελλήνια Ένωση Αξιωματικών Λιμενικού Σώματος και Ακτοφυλακής, Σύνδεσμος Ιδιοκτητών Τουριστικών Επαγγελματικών Σκαφών, Ένωση Λιμενικών Ελλάδος, Ρυθμιστική Αρχή Λιμένων, Ένωση Ελλήνων Εφοπλιστών, Ένωση Απόστρατων Λιμενικού Σώματος, Σύνδεσμος Επιχειρήσεων Επιβατικού Ναυτιλίας, Πανελλήνια Ένωση Μηχανικών Εμπορικού Ναυτικού, Πανελλήνιος Σύλλογος Υπαλλήλων ΓΕΝ, Ναυτικό Επιμελητήριο, Διεθνής Ομοσπονδία Μεταφορών Εργαζομένων Πλοίων, Ένωση Πλοιοκτητών Σκαφών Τουρισμού. Για το Δημοτικό Λιμενικό Ταμείο Πόρου που έχει προταθεί, εκτιμώ ότι αν καλέσουμε ένα Ταμείο, ίσως να διαμαρτυρηθούν οι λοιποί. Αν δεν έχετε αντίρρηση, θα τους καλέσουμε.

Τον λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ευχαριστώ, κυρία Πρόεδρε. Σχετικά με το ερέθισμα που μου προκάλεσε ο κ. Αθανασίου σε σχέση με το ζήτημα συνταγματικότητας ή όχι, του άρθρου που δίνει αναδρομική ισχύ στις ομαδικές απολύσεις, βεβαίως, όπως εισάγεται το νομοσχέδιο δίδεται αναδρομική ισχύς σε ολόκληρο το πρώτο και το δεύτερο μέρος, που σημαίνει είτε ερμηνεύσουμε σήμερα, είτε το αφήσουμε, κάποια στιγμή το ζήτημα της αναδρομικότητας θα τεθεί και θα επιλυθεί από τα δικαστήρια. Εκείνο που θέλω να πω στη συγκεκριμένη περίπτωση, αναφερόμενος στην ενσωμάτωση της Οδηγίας, είναι ότι έχουμε μπροστά μας τις προηγούμενες Οδηγίες του Ευρωπαϊκού Συμβουλίου και της Ε.Ε. και του Κοινοβουλίου, οι οποίες αφορούν προέχοντος το εργατικό δίκαιο. Βλέπουμε ότι στη διαδρομή από το 1998 και εντεύθεν μέχρι το έτος 2015, έχουν εξαίρεση το ναυτεργατικό επάγγελμα. Οφείλω να πω ότι προβληματίστηκα για τους λόγους της εξαίρεσης αυτής. Αναζήτησα τα κείμενα των οδηγιών, αναζήτησα και τις αιτιολογίες, οι οποίες είναι στο προοίμιο τους. Δεν έλαβα την απάντηση, την οποία περίμενα, για το ποιος ήταν ο δικαιολογητικός λόγος της εξαίρεσης αυτής. Σήμερα, βέβαια, επεκτείνεται στο ναυτεργατικό δίκαιο, αλλά παραμένει ένα επόμενο ερώτημα, το οποίο τίθεται σε σχέση με το συνδυασμό της ελληνικής ναυτιλίας προς την ευρωπαϊκή, την ενωσιακή ναυτιλία και ειδικότερα στο ζήτημα εκείνο που πρέπει να διακρίνουμε, του στόλου υπό ελληνική σημαία που είναι στον ελληνικό νηογνώμονα και του ελληνόκτητου στόλου, ο οποίος είναι διάσπαρτος σε όλο τον κόσμο. Βεβαίως, λέμε ότι στη θάλασσα δεν υπάρχει δυνατότητα εγκλωβισμού και υπάρχει ελεύθερη κυκλοφορία και δεν μπορούμε να το περιορίσουμε.

Παραμένουν, όμως, οι προβληματισμοί μου στο σημείο αυτό και είναι οι εξής: Εμείς είμαστε υπέρ του ναυτικού επαγγέλματος. Θεωρούμε ότι η ναυτιλία της Ελλάδας είναι πραγματικά ένας σημαντικός, όχι μόνο παραδοσιακός παράγων και οικονομικός πόρος, αλλά, επιπλέον, έχει και δυνατότητες ανάπτυξης περαιτέρω στο μέλλον, αλλά εφόσον αυτή τη στιγμή δημιουργείται ένας ανταγωνισμός και δη από ασιατικές ειδικότερα ναυτιλίας. Περιμένουμε να ακούσουμε κάποια στιγμή από το Υπουργείο, από την Κυβέρνηση μια ευρύτερη ναυτιλιακή πολιτική, όχι μόνο την ενσωμάτωση οδηγιών. Η ενσωμάτωση των οδηγιών θα δώσει μια περισσότερη, μεγαλύτερη εξασφάλιση των ναυτεργατών, πράγματι, σε σχέση με τις ομαδικές απολύσεις, σε σχέση με την αφερεγγυότητα των επιχειρήσεων, οι οποίες δραστηριοποιούνται στον τομέα αυτόν. Βεβαίως, εκεί κρατάει και μια εξαίρεση, όταν είναι μονοβάπορη η εταιρεία, όπως λέμε στο θέμα της μεταβίβασης της επιχείρησης, ή έχει μόνο βαπόρια, τότε πλέον δεν υπάγεται στο ζήτημα της μεταβίβασης επιχείρησης που εξασφαλίζει τη διάρκεια και τη συνέχεια της απασχόλησης στους ναυτεργάτες.

Είναι ένα θέμα, βεβαίως, το οποίο δεν μπορούμε να το αντιμετωπίσουμε σήμερα, γιατί ενσωματώνομαι Οδηγία, αλλά μου δίνει την ευκαιρία, κύριε Υπουργέ, να προβληματιστώ στα ζητήματα της ελληνικής ναυτιλίας και μια που συζητάμε επί της αρχής του νομοσχέδιου, θα μου επιτρέψει και η Πρόεδρος και εσείς, να επεκτείνω λίγο τις σκέψεις μου. Δεν θα αναφερθώ στο τρίτο μέρος του νομοσχεδίου, το οποίο θα το αφήσω για αύριο, διότι εκεί μπορώ να πω και θετικές και αρνητικές σκέψεις. Περιμένω να ακούσω και τους φορείς για να σχηματίσω μια πληρέστερη εικόνα, για να μην προκαταλάβω τη σκέψη μου και την απόφασή μου και γι' αυτό μένω στο πρώτο μέρος. Εμείς θέλουμε μια ευρύτερη πολιτική για την ελληνική ναυτιλία, για το λόγο ότι οι συγκυρίες και του τελευταίου διαστήματος -δεν θέλω να μπω τώρα σε θέματα εξωτερικής πολιτικής των διεθνών σχέσεων του περίγυρου, ο οποίος υπάρχει- επιβάλλει την ενίσχυση της σημαίας της Ελλάδος παγκόσμια.

Αυτή τη στιγμή, λοιπόν, έχουμε μια διάκριση -και αναφέρομαι πλέον στην Οδηγία- των ναυτεργατών που ή τελούν υπό ελληνική σημαία και υπό το ελληνικό νηολόγιο, σε σχέση με τους ναυτεργάτες εκείνους που εργάζονται σε ελληνικότητα πλοία, πολλές φορές δεν μπορούμε στη σύνθεση των πληρωμάτων να βάλουμε Έλληνες συμπατριώτες μας λόγω των συμβάσεων, οι οποίες υπάρχουν και μάλιστα, μπορώ να πω και αυτό το γνωρίζω, ότι είναι χαμηλότερων αμοιβών οι συμβάσεις. Εδώ θα ήθελα μια πολιτική, κύριε Υπουργέ, αλλά ξέρω ότι είναι περιορισμένη. Ξέρω ότι στις συμβάσεις και της Ε.Ε. και στις διεθνείς ναυτιλιακές συμβάσεις υπάρχει ένας περιορισμός, αλλά ας πάρουμε μια απόφαση κάποια στιγμή και οφείλω να πω ότι αυτό πώς θα το πετύχουμε -εδώ θα εκφράσω τη σκέψη μου- να αναπτύξουμε το επίπεδο των Ελλήνων ναυτικών. Η τεχνολογία σήμερα είναι υψηλή και οι αξιωματικοί των πληρωμάτων είναι περισσότερο τεχνικού και τεχνολογικού χαρακτήρα, παρά παραδοσιακοί ναυτικοί και γι’ αυτό θα πρέπει να αναπτύξουμε αυτή την εκπαίδευση.

Βλέπω κάποιες διατάξεις στο δεύτερο μέρος, με ορισμένες από αυτές θα συμφωνήσω, όπως με τη σίτιση, τη διαμονή, όπου αυτά πράγματι είναι κάποια κίνητρα, αλλά εγώ, θα ζητούσα ακόμη περαιτέρω την αναβάθμιση της ναυτικής εκπαίδευσης, για τον εξής λόγο: Θα πρέπει να σας πω, ότι εγώ προέρχομαι από νησί και γνωρίζω ναυτικούς, όπως γνωρίζω και ναυτικούς που «έχουν θαλασσοπνιγεί», αλλά γνωρίζω και ναυτικούς της ακτοπλοΐας που έχουν περάσει καλά τη ζωή τους. Αναφέρομαι περισσότερο, σε εκείνους, που «έχουν θαλασσοπνιγεί». Πρέπει να τους βοηθήσουμε και να τους δώσουμε κίνητρα.

Ξέρετε κάτι; Θα ήθελα να θυμίσω και το πρώην ΝΑΤ, το Ναυτικό Απομαχικό Ταμείο, το οποίο κάποια στιγμή κινδύνεψε να κλείσει, διότι οι πόροι του είχαν περιοριστεί λόγω περιορισμού του αριθμού των ασφαλισμένων Ελλήνων ναυτικών και είχε φορτωθεί το ίδιο το Ταμείο με δεκάδες ή εκατοντάδες άλλους στο ασφαλιστικό του κεφάλαιο, οι οποίοι δεν είχαν σχέση με τη ναυτιλία. Βεβαίως, αυτό το οποίο αναφέρω τώρα, γνωρίζω, ότι δεν έχει σχέση με το συζητούμενο νομοσχέδιο, αλλά τα θέτω όλα αυτά ως προβληματισμούς και ερωτήματα για μια ευρύτερη συζήτηση. Επειδή, πραγματικά, λίγο κομμάτια μας έχουν μείνει στην ελληνική οικονομία, για να μπορούμε να μιλάμε ότι θα τα αναπτύξει. Ένα από αυτά τα κομμάτια, πολύ σημαντικό, είναι η ναυτιλία. Η ναυτιλία, όμως, συνδέεται και με τον τουρισμό. Πρέπει να πω, λοιπόν, ότι θα πρέπει να δούμε και τα θέματα των πλοίων αναψυχής, θα πρέπει να δούμε αυτόν τον ανταγωνισμό ο οποίος γίνεται από όμορη χώρα σε σχέση με την ναύλωση τουριστικών πλοίων. Βέβαια, δεν είναι και αυτό του παρόντος, αλλά είναι η ευκαιρία μου, όμως, σήμερα να μιλήσω για αυτά τα θέματα και έχω ζητήσει και την άδεια της Προέδρου, σ’ αυτό το σημείο, για να τοποθετηθώ συνολικά επί της αρχής.

Σ’ εκείνο, όμως, το οποίο βλέπω ένα έλλειμμα, κύριε Υπουργέ που χρειάζεται ανάπτυξη, είναι ότι έχουμε μείνει πίσω στην νησιωτικότητα, όπως ξέρετε. Ενώ η Ελλάδα έχει αυτό το προνόμιο, δηλαδή, τη νησιωτικότητα, εγώ, δεν πιστεύω ότι του έχουμε δώσει την ανάπτυξη και τα κίνητρα σε τέτοιο βαθμό, ούτως ώστε, από εκεί να αλιεύσουμε και τους Έλληνες ναυτικούς, οι οποίοι θα μπουν μέσα στα πλοία και θα ταξιδέψουν και θα παράξουν εισόδημα για τον τόπο τους αλλά και για τη χώρα. Θεωρώ, λοιπόν, ότι πρέπει να μείνουμε σε δύο ζητήματα, γιατί δεν θέλω να επεκταθώ ιδιαίτερα. Πρώτα απ' όλα θα πρέπει να μείνουν στο ζήτημα της ανάπτυξης του έμψυχου προσωπικού της ναυτιλίας. Απ' όσο ξέρω οι εφοπλιστές προσπαθούν, δεν μπορούμε να μιλήσουμε πολύ για αυτούς σ' αυτό το νομοσχέδιο,. Παράλληλα, όμως, να ενισχύσουμε και την νησιωτικότητα, για την όποια ενδεχόμενα θα έχετε κάποια απάντηση να μου δώσετε αργότερα.

Εκείνο το οποίο, όμως, βλέπω το τελευταίο διάστημα, είναι, ότι θα πρέπει να αναπτύξουμε και τα λιμάνια μας, όχι μόνο τα εμπορικά, όχι μόνο με τις συμβάσεις παραχώρησης, γιατί όπως γνωρίζετε εγώ έχω εκφράσει αντιρρήσεις και πολιτικές αντιρρήσεις, εάν οι παραχωρήσεις πρέπει να γίνονται στο σύνολο, Unblock, όπως έγινε στον Ο.Λ.Π. και στον Ο.Λ.Θ., ή εάν θα πρέπει να προχωρούμε σε επιμέρους παραχωρήσεις για να λειτουργούν ανταγωνιστικά μεταξύ τους. Εγώ, περιμένω γι’ αυτήν την πολιτική να ακούσω, αλλά επιπλέον ζητώ και θα ήθελα, όπως και η Δημοκρατική Συμπαράταξη, να υπάρξει εντέλει, κύριε Υπουργέ, εκείνο το περίφημο 5ετές σχέδιο της Εθνικής Λιμενικής Πολιτικής. Γνωρίζω, ότι έχετε δώσει απαντήσεις σε συνάδελφους, ιδιαίτερα σε ερωτήματα του κ. Πλακιωτάκη, εάν δεν κάνω λάθος, τις οποίες τις έχω διαβάσει, αλλά το τελικό ζητούμενο ή το αποτέλεσμα, δηλαδή, το Εθνικό Σχέδιο Λιμενικής Πολιτικής, δεν το έχω δει.

Εγώ περίμενα το Εθνικό Σχέδιο Λιμενικής Πολιτικής, κύριε Υπουργέ και το περιμένω σύντομα. Το περιμένω σύντομα και θα σας πω και για ποιο λόγο: Οι εξελίξεις οι οποίες έρχονται στον περίγυρο, είναι ταχύτατες και δυστυχώς, πολλές φορές, μη προβλέψιμες. Δεν είναι η θέση μου σήμερα να κάνω, όπως είπα προηγουμένως, εξωτερική πολιτική ή να αμφισβητήσω ζητήματα, η θέση μου σήμερα είναι, εάν μπορώ να ενισχύσω μια δραστηριότητα την οποία και θεωρώ κομβική, παραδοσιακή και εάν θέλετε και παραδοσιακή και για τη δική μου οικογένεια, επειδή η καταγωγή μου είναι από νησί και έχω ζήσει με πάρα πολλούς ναυτικούς και έχω εικόνες των ναυτικών. Νομίζω, ότι θα πρέπει να προχωρήσετε πρώτα απ’ όλα στο πενταετές σχέδιο, δεν νομίζω, ότι χωρεί περαιτέρω καθυστέρηση. Έχετε πει στις απαντήσεις, ότι το μελετάτε, ότι υπάρχουν Επιτροπές -πρέπει να πω το εξής- όταν ακούω Επιτροπές βάζω ένα «καλένδες». Όταν ακούω Επιτροπές είμαι υποχρεωμένος να βάλω = την έννοια «καλένδες», μην μείνουν στις «καλένδες».

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Και μάλιστα στις ελληνικές.

ΓΕΩΡΓΙΟΣ ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜ.ΑΡ.): Είπα για «καλένδες» γενικότερα «καλεντάρια» και καταλαβαίνετε, τι εννοώ. Είναι γνωστά αυτά. Να συγκεκριμενοποιήσουμε την πολιτική της ναυτιλίας, να ενισχύσουμε το ναυτικό επάγγελμα με την έννοια την οποία ζητούμε, να αναζητήσουμε τρόπους να στελεχωθούν τα ελληνόκτητα υπό μια ελληνική σημαία πλοία, με ελληνικά πληρώματα, διότι σε λίγο καιρό ξέρετε, θα ακούει ο νέος Έλληνας πλήρωμα, ναυτικό επάγγελμα και δεν θα ενδιαφέρεται καθόλου, διότι είχε έχει μειωθεί και το ενδιαφέρον γι’ αυτό. Επιπλέον, στο σχέδιο των λιμένων σε αυτό της λιμενικής πολιτικής, να εντάξουμε πραγματικά και το ελληνικό λιμενικό σώμα με την ελληνική ακτοφυλακή, ούτως ώστε οι προσπάθειες οι οποίες γίνονται από τα παιδιά αυτά, να αποδώσουν καλύτερα.

Να μην μείνουμε στη μεγάλη διάσπαση δημοσίων αρχών, λιμένων κατά περίπτωση, να δούμε τη ΡΑΛ αυτή τη περίφημη, για την οποία με έχετε προβληματίσει, κύριε Υπουργέ, διότι κάθε νομοσχέδιο το οποίο προτείνετε και εισηγείσθε και βλέπω μέσα διατάξεις περί της ΡΑΛ. Να σας πω την αλήθεια, προσπαθώ, να αντιληφθώ τη σκοπιμότητα των νεότερων σε σχέση με τις προηγούμενες. Δεν έχω απάντηση σε αυτό το σημείο. Και τελευταία, επειδή μίλησα για νησιωτικότητα και επειδή θεωρώ, ότι υπάρχει έλλειμμα στο ζήτημα της ανάπτυξης των μικρών νησιών -δεν θα κάνω το διαχωρισμό τώρα της ερημοποίησης ή όχι, όπως έλεγε ο κ. Σαντορινιός, το πρωί σε μια συνέντευξη του. Δεν θα κάνω αυτό το διαχωρισμό, ούτε θα μπω σε αυτά τα σημεία. Ας μην ερημοποιηθούν τα νησιά αυτά και ένας τρόπος που -αν θέλετε να μην ερημοποιηθούν- είναι ξαναδείτε το ζήτημα του Φ.Π.Α, αυτού του περίφημου 24%, το οποίο συζητιέται καθημερινά. Δείτε το ζήτημα των σχολείων, δείτε το ζήτημα των κέντρων υγείας, αλλά και τη συγκοινωνίας της καθημερινής, να εξασφαλιστεί, γιατί ακόμα δεν βλέπω, να έχετε εξασφαλίσει τη συγκοινωνία προς την κατεύθυνση αυτή. Υπουργέ μου, επειδή πήγατε χθες στους Αρκιούς και στην Πάτμο, πάω σε άλλα νησιά και έχω άλλες εικόνες.

Αυτές είναι οι θέσεις της Δημοκρατικής Συμπαράταξης στο γενικό πλαίσιο.

Επί της αρχής του νομοσχεδίου επιφυλάσσομαι, διότι θέλω να ακούσω και τους φορείς, θέλω να σχηματίσω συνολική εικόνα, διότι ως προς το τρίτο μέρος κρίνω, ότι οι διατάξεις είναι διάσπαρτες. Περιμένω τις απαντήσεις, πως θα βελτιωθεί η θέση των Ελλήνων ναυτικών και όχι μόνο στα πλοία υπό σημαία της Ε.Ε. η ελληνική, ευρύτερα για να δημιουργήσουμε τα κίνητρα, να προσελκύσουμε. Κατά τα λοιπά ες αύριον τα σπουδαία. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ κ. Καρρά. Έχετε το λόγο κύριε Υπουργέ.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Θα ήθελα να πω, ότι ο αγαπητός μου συνάδελφος και δεν κρύβω, να πω παλιός μου φίλος, έθεσε μια σειρά από κρίσιμα ζητήματα. Κύριε Καρρά, το Υπουργείο Ναυτιλίας μέσα σε όλες τις προσπάθειες που έχει αναπτύξει τα τελευταία τρία χρόνια κατέθεσε στην Προέδρο της Επιτροπής ένα αφήγημα, που αφορά το σύνολο των δράσεων για τη ναυτιλία. Πάνω σε αυτό το σκεπτικό που θίξατε. Θέλουμε, να γίνει μια συζήτηση στην Επιτροπή, αυτό θα το κρίνουμε, αν χρειαστεί μία και δύο συνεδριάσεις και τρεις, όπου θα ακουστούν όλες οι απόψεις των κομμάτων. Σας δηλώνω κατηγορηματικά, ότι είμαστε εντελώς ανοιχτοί σε συμπληρώσεις, διορθώσεις, παρατηρήσεις και στο κάτω-κάτω, ας γίνει αυτή η Επιτροπή το παράδειγμα, ώστε σε κάποια κρίσιμα ζητήματα της ζωής του τόπου, να υπάρξει μια εθνική πολιτική.

Η Πρόεδρος μπορεί να διανείμει στα κόμματα την εισήγηση, να προετοιμαστείτε και όταν είμαστε έτοιμοι, να κάνουμε μια τέτοιου είδους γόνιμη συζήτηση. Εμείς παίρνουμε το ρίσκο αυτό, θα το επιχειρήσουμε και πιστεύω ότι όλοι, επειδή αναγνωρίζω ότι όλοι έχουμε την ίδια αγωνία και το ίδιο ενδιαφέρον για αυτόν τον πολύ μεγάλο τομέα της οικονομίας της χώρας, που στο κάτω κάτω μπορούμε να λέμε ότι η Ελλάδα είναι πρώτη στον κόσμο σε αυτόν τον τομέα, να δούμε τι πολιτικές ακόμα πιο στοχευμένες μπορεί να υπάρξουν σε όλα τα ζητήματα που ξεκινούν από τη ναυτική εκπαίδευση. Έγιναν πάρα πολλά, πρέπει να σας πω και θα τα πούμε όταν θα έρθει η ώρα, μέχρι τη ναυπηγοεπισκευαστική ζώνη και βεβαίως, δεν σας κρύβω ότι είμαστε πολύ περήφανοι για τη νησιωτική πολιτική που ασκούμε. Γι' αυτό, κύριε Καρρά, δεν νομίζω ότι ακούσατε εύκολα ανθρώπους των νησιών να μην το αναγνωρίζουν.

Σήμερα, όλως τυχαίως, ήταν στο γραφείο μου η Δήμαρχος του Αγίου Ευστρατίου και όταν κάναμε την κουβέντα, μου είπε ότι αυτά που έγιναν τα τελευταία τρία χρόνια δεν τα είχαμε δει ποτέ. Χωρίς να σημαίνει ότι φτάσαμε στο καλύτερο, αλλά όχι ότι δεν υπάρχει νησιωτική πολιτική, διότι αν νομίζετε ότι δεν υπάρχει, φέρτε εδώ τους δημάρχους, όποιους θέλετε, να σας πουν τι έχει γίνει.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Μια φράση κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Κυρία Πρόεδρε, μία φράση μόνο για τον κ. Υπουργό. Κύριε Υπουργέ, αν μπορείτε κάντε μια παρέμβαση τώρα στον Υπουργό Οικονομικών να μην ανέβουν οι αντικειμενικές αξίες στα νησιά του Αιγαίου που μαστίζονται από την προσφυγική κρίση. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ πολύ. Σε σχέση με την ερώτηση που έκανε πριν ο κ. Καρράς, τι κάνουμε με τα λιμάνια μας, θα του απαντήσω ότι στις 19 Μαρτίου το ΤΑΙΠΕΔ, εξέδωσε πρόσκληση ενδιαφέροντος για δέκα περιφερειακά λιμάνια. Τώρα, το μέλλον ποιο θα είναι για τα δέκα περιφερειακά λιμάνια…

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Κύριε συνάδελφε, αν μου επιτρέπετε, για να μην έχετε λαθεμένη πληροφόρηση, θα σας πω ότι δεν υπάρχει τέτοιο θέμα...

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Έχω στα χέρια μου το αγγλικό κείμενο που το εκτύπωσα από το ΤΑΙΠΕΔ.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): … σας το λέω κατηγορηματικά και φέρτε όποιο στοιχείο θέλετε αύριο, φέρτε το χαρτί του ΤΑΙΠΕΔ που λέει τέτοιο πράγμα. Εγώ καλόπιστα σας το λέω.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Και εγώ καλόπιστα σας λέω ότι το θέμα είναι -το είχαμε ξαναπεί και παλιότερα στο προηγούμενο νομοσχέδιο του Υπουργείου Ναυτιλίας με τον κ. Σαντορινιό- να δούμε τα δέκα περιφερειακά λιμάνια πώς θα τα αξιοποιήσουμε. Να μην υπάρξει πώληση, όπως έχετε δεσμευτεί και με δηλώσεις σας. Αυτή είναι η ανησυχία, κύριε Υπουργέ.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): . Αν μου επιτρέπετε, θα πω κάτι. Κατ’ αρχάς αυτό που είπε και ο κ. Καρράς, δεν πάμε σε ιδιωτικοποίηση, όπως είχε γίνει με το λιμάνι του Πειραιά και της Θεσσαλονίκης, πάμε σε υποπαραχωρήσεις. Αυτό ήταν δική μας επιλογή, το παλέψαμε και το πήραμε και δεύτερον, αυτό που λέτε είναι για την αξιοποίηση, όχι για την πώληση. Σύμβουλος για την αξιοποίηση, όχι για την πώληση.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Το ΤΑΙΠΕΔ, όμως, δεν έχει δώσει τέτοια δείγματα και ξέρουμε ακριβώς τι γίνεται και σας είχα φέρει και ένα άλλο παράδειγμα, παλαιότερα, στο εξής κομμάτι. Σας είχα φέρει συγκεκριμένο παράδειγμα το τι θα γίνει π.χ. το λιμάνι της Κέρκυρας, όπου τα περισσότερα έσοδα του είναι η κρουαζιέρα. Δεν μπορούμε να παραχωρήσουμε ολόκληρη την κρουαζιέρα. Άρα, μετά τι έσοδα θα έχει το λιμάνι της Κέρκυρας; Ένα απλό παράδειγμα τώρα σας φέρνω, το οποίο θα το συζητήσουμε αργότερα και μια που είναι και ο κ. Σαντορινιός, υπάρχουν πολλά άρθρα και δηλώσεις σας για το μεταφορικό ισοδύναμο που θα υλοποιηθεί από τις αρχές του καλοκαιριού και θα ήθελα αν μπορείτε να μας δώσετε κάποια περαιτέρω πληροφόρηση.

Σε σχέση με το μέρος Α΄, μας έκανε μεγάλη έκπληξη το πόσο γρήγορα ήρθε. Είναι πολύ θετικό, θυμάμαι ότι το συζητάνε από το 2015 στην Ε.Ε., είχε κάνει και δηλώσεις ο κύριος Δρίτσας και φυσικά οι περισσότεροι ήμασταν θετικοί για την συγκεκριμένη Οδηγία που έχει σχέση με την προστασία και την παλινόστηση των Ελλήνων ναυτικών. Έχουμε το προηγούμενο ότι η ITF έτρεξε σε όλο τον κόσμο για να λύσει αυτά τα θέματα. Προσπαθούσε με χίλιους δύο τρόπους. Και βλέπουμε τώρα μια ευρωπαϊκή Οδηγία να έρχεται τόσο γρήγορα που μας κάνει εντύπωση.

Στο μέρος Β΄, πιστεύουμε ότι είναι ένα συμπληρωματικό μέρος στην ενσωμάτωση της Οδηγίας, το οποίο ευτυχώς στο άρθρο 11 υπάρχει η παράγραφος 2 –εκεί είχαν δημιουργηθεί διάφορες παρεξηγήσεις-η οποία ευτυχώς λύνει το πρόβλημα και δεν υπάρχει περιθώριο για να πει κάποιος κάτι άλλο. Συνεχίζουμε με το μέρος Γ΄ που έχει αρκετά θέματα για το ΛΣ. Το συγκεκριμένο κομμάτι δεν μας έκανε καλή εντύπωση. Περιμένουμε ακόμα την εκδήλωση για το Μνημείο που αφορά την Ίδρυση του ΛΣ. Είναι έτοιμο το Μνημείο και περιμένουμε κάποια στιγμή να γίνει η εκδήλωση που μας έχετε αναφέρει.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Το Μνημείο αυτό το φτιάξαμε εμείς και το φέραμε με το προηγούμενο νομοσχέδιο.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου Χρυσή Αυγή): Από το 2012 φωνάζουμε για αυτό το πράγμα.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Το 2012 ήταν άλλη κυβέρνηση.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου Χρυσή Αυγή): Άρα ευελπιστούμε μέσα στο Μάρτιο που είναι και ο μήνας του Λιμενικού Σώματος, να τελειώσει και αυτό το θέμα. Θα ξεκινήσω με το άρθρο 13, για το οποίο είμαστε κάθετα αντίθετοι, όσον αφορά τη θέση του για την υπαγωγή των εσωτερικών υποθέσεων του Λιμενικού Σώματος στην Ελληνική Αστυνομία. Δεν είναι αυτός ο ρόλος. Αυτό που έχουμε να σας προτείνουμε εμείς, ενώ υπάρχει μια νέα διοίκηση, την οποία φέρατε εσείς, πρώτη φορά γυναίκα σε Υπηρεσία Εσωτερικών Υποθέσεων Λιμενικού Σώματος, είναι να γίνει ανεξάρτητο το κομμάτι και να μην υπάγεται στην ΕΛΑΣ. Το Λιμενικό Σώμα είναι ένα ανεξάρτητο σώμα. Βοηθήστε το και κάντε το να είναι όσο γίνεται πιο ανεξάρτητο και να μην υπάγεται στην Ελληνική Αστυνομία. Έχει πολλές ιδιαιτερότητες αυτό το κομμάτι. Είναι λιγάκι τεχνικό το ζήτημα και γι' αυτό σας το θέτουμε ακριβώς έτσι.

Στο άρθρο 14, νομίζω ότι είχαμε συμφωνήσει και στο νομοσχέδιο δια βίου μάθησης για το συγκεκριμένο άρθρο. Θέλουμε να θέσουμε δύο με τρία ερωτήματα, γιατί έτσι όπως είναι διατυπωμένο μέσα εγείρει κάποια ερωτήματα, όπως τα δικαιολογητικά που θα έρθουν όλα με ΚΥΑ.. Ανησυχούμε διότι συνήθως οι ΚΥΑ αργούν. Το ίδιο λέμε και για τις μετατάξεις στον ΟΛΠ και στον ΟΛΘ οι οποίες ακόμη δεν έχουν γίνει γιατί ήταν μια ΚΥΑ. Τώρα, μήπως υπάρξει πρόβλημα και καθυστερήσουμε άλλο σε αυτό; Μήπως χρειάζεται να το επισπεύσουμε και να το κάνουμε πιο γρήγορα όλο το θέμα; Επίσης, όσο αφορά τα απαιτούμενα δικαιολογητικά, ας μη ζητήσουμε εκατό δικαιολογητικά. Ξέρετε τι πρόβλημα υπάρχει. Όσον αφορά αυτό που ακούστηκε από τη Ν.Δ., δεν μπορώ να καταλάβω στην ουσία ακριβώς τι ζητάει. Αν θα τα πάρουν από το συγκεκριμένο πρόγραμμα τα 600 ευρώ; Είναι θέσεις εργασίας. Ο δόκιμος θα σου τα δώσει μετά διπλά και τριπλά σαν αξιωματικός στη σχολή που ετοιμάζεται, άρα πρέπει να τον βοηθήσει το Κράτος.

Νομίζω ότι όλοι συμφωνούμε για δημόσια ναυτική εκπαίδευση, γιατί κάποιοι προωθούσαν κάποτε τις ΝΕΚΕ. Κάποιοι, ακόμη και τώρα μέσα στον Πειραιά στην αγορά έχουν φτιάξει ιδιωτικά και περιμένουν τις ιδιωτικές σχολές, τα ιδιωτικά ΚΕΣΕΝ και ΑΕΝ. Νομίζω ότι τα γνωρίζετε αυτά. Περιμένουν την πιστοποίηση και να φτιάχνουν πιστοποιητικά. Είναι έτοιμα όλα αυτά, για αυτό ανησυχούμε πάρα πολύ για τη ναυτική εκπαίδευση αυτήν τη στιγμή, διότι ακούν πάρα πολλά τα αυτιά μας.

Πιστεύουμε ότι κάποια στιγμή, αν πάρετε και ένα κομμάτι από το ΚΝΕ, σίγουρα θα υπάρχει μεγαλύτερη βοήθεια για τα παιδιά και για αυτό το λόγο είναι το ΚΝΕ, έτσι και αλλιώς. Απλώς, εκεί χρειάζεται λιγάκι προσοχή πώς θα γίνει όλο το πράγμα με το κεφάλαιο. Με το συγκεκριμένο άρθρο μιλάμε για μια ναυτική εκπαίδευση, για την οποία, στην ουσία, θα διαφωνήσω με την άποψη ότι δεν θα υπάρχει ζήτηση. Βλέπουμε ότι υπάρχει πολύ μεγάλη ζήτηση για το ναυτικό επάγγελμα και για αυτό είχατε προαναγγείλει τη σχολή της Καλύμνου. Διότι στις 28/11/2017, σε τελευταία ερώτηση που κάναμε για το πού βρέθηκε το Λιμενικό Ταμείο με το να δώσει το κτίριο και απλώς δεν καλύπτεται η έκταση, θα θέλαμε να μας πείτε αν υπάρχει κάποια άλλη εξέλιξη στο συγκεκριμένο θέμα. Επίσης, είχατε προαναγγείλει, κύριε Υπουργέ και μια τροπολογία για 100 νέες θέσεις εκπαιδευτικών, που σίγουρα θα βοηθήσει.

Στο άρθρο 15, όσο αφορά την τροποποίηση των διατάξεων του νόμου που αφορούν τη ΡΑΛ, γνωρίζουμε όλοι πολύ καλά τη νέα σύσταση της ΡΑΛ. Προσπαθεί να κάνει τη δουλειά της, αλλά, φυσικά, είναι με κομματικά κριτήρια καθαρά η νέα σύσταση της ΡΑΛ. Διαφωνούμε κάθετα με την παράγραφο 4 για την απόσπαση - διάθεση στελεχών του Λιμενικού Σώματος, γιατί παίρνετε από το Λιμενικό Σώμα και βάζετε στην ΡΑΛ, αλλά βάζετε και στην ΔΑΛ. Δεν μπορείτε να παίρνετε και να τοποθετείτε. Μια δική μας πρόταση είναι οι μετατάξεις που θα γίνουν από τον ΟΛΠ να πάνε και στην ΔΑΛ και στη ΡΑΛ.

Μια που είπαμε ΔΑΛ, περιμένουμε μια πολύ απλή απάντηση, γιατί μέχρι τώρα δεν έχει απαντηθεί. Γιατί έκλεισε το λιμάνι του Πειραιά; Μέσα στη σύμβαση παραχώρησης δεν αναφέρει πουθενά το συγκεκριμένο λόγο. Η σύμβαση παραχώρησης του λιμανιού του Πειραιά έλεγε ότι μπορεί να κλείσει κομμάτι μόνο αν υπάρχει σοβαρός λόγος και αυτό για συγκεκριμένο χρονικό διάστημα. Στην αιτιολογική έκθεση στο συγκεκριμένο άρθρο λέτε «στο πλαίσιο των αρχών της καλής νομοθέτησης» κ.λπ., «βελτιωτικές ρυθμίσεις που αφορούν την ΡΑΛ» και εκτιμάται ότι θα προωθηθεί ο Πειραιάς ως κέντρο διαιτησίας με σκοπό την ανάπτυξη και του διεθνούς και εγχώριου εμπορίου. Είχατε ξαναμιλήσει και παλαιότερα για τη ναυτική διαιτησία και γενικά για τον Πειραιά που θα ξαναγίνει ένα «City». Κάποια στιγμή είχατε πει, ότι «δεν μπορώ να πω περισσότερα, θα το δείτε στην πορεία». Χρειάζονται τέσσερα πράγματα για να μπορέσει να γίνει πάλι City ο Πειραιάς: ναυτική δικαιοσύνη εξειδικευμένη που ασχολείται συγκεκριμένα με τη Ναυτιλία, χρηματοπιστωτικό σύστημα που να είναι ακριβώς επάνω στα ναυτιλιακά θέματα, υποδομές και νομοθεσία. Άρα, είμαστε πάρα πολύ πίσω πάνω σε αυτά τα θέματα.

Σχετικά με το άρθρο 16 για το ΤΑΛΣ έχω να πω το εξής. Μετά από πάρα πολύ καιρό ήρθε αυτή η διάταξη και η τελευταία σας συνάντηση με την Ένωση Αποστράτων είδαμε ότι έφερε ένα αποτέλεσμα για την Ομοσπονδία.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Εμείς τους ακούμε όλους.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Τους ακούτε, αλλά το Υπουργείο Εργασίας που είναι υπεύθυνο για αυτό δεν μιλούσε πριν και μη ξεχνάμε ένα ΤΑΛΣ που είναι Ταμείο Αρωγής, Νομικό Πρόσωπο Δημοσίου Δικαίου, το οποίο οι προηγούμενοι το έβαλαν στο PSI. Αυτό, όμως, δεν το έχετε λύσει, με αυτό δεν έχετε μιλήσει. Αυτό θα πρέπει να λύσετε, γιατί το 50% έφυγε από το ΤΑΛΣ. Το θέμα είναι τι κάνουμε τώρα; Αυτό είναι στην ουσία ένα ψίχουλο ή μάλλον είναι ένα μπάλωμα, δεν είναι κάτι άλλο. Το θέμα είναι θα ξαναγυρίσουν τα λεφτά; Σας ξαναλέω, ότι το ΤΑΛΣ δεν είναι Ασφαλιστικό Ταμείο, είναι Ταμείο Αρωγής και άρα παράνομα τους τα πήραν τα λεφτά.

Άρθρο 23 «αναγνώριση πενταετούς υπηρεσίας των Ενόπλων Δυνάμεων», όπου φυσικά και συμφωνούμε. Με το άρθρο 65 του ν. 4504 τι θα γίνει; Θα ενεργοποιηθεί; Όλοι φωνάζουν και είναι στα κάγκελα αυτή τη στιγμή γι' αυτό το πράγμα, δηλαδή, την αναγνώριση της στρατιωτικής θητείας, όπως επίσης δεν έχουν γίνει και οι απαιτούμενες τροποποιήσεις για το άρθρο 112, όπου και εκεί πάλι υπάρχουν θέματα και προβλήματα.

Θα τελειώσω με το άρθρο 24, όπου θέλουμε κάποιες διευκρινίσεις. Για την εγκατάσταση του Κώδικα Δημοσίου Ναυτικού Δικαίου με το άρθρο 157 το Π.Δ. θα είναι κανονιστικό, ρυθμιστικό ή εκτελεστικό, γιατί έτσι όπως φαίνεται αυτή τη στιγμή είναι σαν να ανοίγεται ένα παραθυράκι; Θα θέλαμε, λοιπόν, περισσότερες διευκρινίσεις για το άρθρο 24.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Εγώ ειλικρινά θα σας πω, ότι αυτό το άρθρο το κάναμε για να δώσουμε μεγαλύτερη διαφάνεια και να περιορίσουμε το αλισβερίσι, αλλά εάν υπάρχουν προτάσεις βελτιωτικές θα τις ακούσουμε, δεν έχουμε καμία αντίρρηση. Θα πρέπει κάπου να έχουμε και μια καλοπιστία μεταξύ μας.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Όταν θα έρθουν και οι φορείς θα τα δούμε και λίγο καλύτερα όλα τα θέματα. Θα κλείσω με ένα πολύ βασικό θέμα που δεν έχει ρυθμιστεί ακόμα, για το οποίο δεν είναι υπεύθυνο το δικό σας Υπουργείο, αλλά, πλέον, έχουμε κουραστεί και έχουμε βαρεθεί την κοροϊδία του Υπουργείου Εργασίας και μιλάω για το συνταξιοδοτικό. Από το νόμο Κατρούγκαλου στις 12.5.2016 ακόμα δεν ξέρουμε πώς θα υπολογιστούν και πώς υπολογίζονται οι συντάξεις των ναυτικών. Μας είχε υποσχεθεί ο κ. Πετρόπουλος, ότι αυτή είναι η τελευταία φορά και ότι θα φέρει τροπολογία στο συγκεκριμένο νομοσχέδιο. Περιμένουμε, λοιπόν, να δούμε τι θα γίνει, γιατί υπάρχει πολύ σοβαρό πρόβλημα και δεν ξέρουμε ακριβώς πώς θα λυθεί και όλοι αυτή τη στιγμή είναι στα κάγκελα γι' αυτό το θέμα. Ευχαριστώ.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Η Κυβέρνηση συνεχίζει ακάθεκτη τη νέα σειρά αντεργατικών μέτρων ξηλώνοντας μέσα και από αυτό το νομοσχέδιο τα τελευταία αναχώματα για παραπέρα μείωση των οργανικών συνθέσεων των καραβιών και την προώθηση των μαζικών απολύσεων ναυτικών. Κατά εντολή των εφοπλιστών και με τις υπηρεσίες του εργοδοτικού συνδικαλισμού της Π.Ν.Ο. σαν διακόσμηση μέσα από το Συμβούλιο Εμπορικού Ναυτικού το ΣΕΕΝ υπονομεύοντας την ασφάλεια στη θάλασσα και σε βάρος στοιχειωδών δικαιωμάτων των ναυτικών. Ωστόσο έχετε και ένα περιτύλιγμα, το περιτύλιγμα της κοροϊδίας, της απάτης του κοινωνικού διαλόγου, για ένα χρυσώσετε και να νομιμοποιήσετε μαζικές απολύσεις και τη χειραγώγηση των εργαζομένων. Νομίζετε, έτσι, ότι θα συγκαλύψετε τα αντεργατικά εκτρώματα που υπηρετούν αποκλειστικά τα συμφέροντα της εφοπλιστικής εργοδοσίας και γι' αυτό φαίνεται πάτε και αυτή, με τη μορφή του επείγοντος, να μην μαθευτεί, να μη σχολιαστεί.

Η αλήθεια είναι, ότι έχετε αναλάβει πρωταγωνιστικό ρόλο, στην προσπάθεια φτιασιδώματος της απάτης των κοινωνικών διαλόγων, για την χειραγώγηση και το «μάντρωμα» των εργαζομένων, πίσω από τους εθνικούς στόχους του κεφαλαίου. Εξάλλου, αυτά είναι συνέχεια των συνολικότερων ανατροπών στα εργασιακά, που περιλαμβάνονται κάθε φορά στα πακέτα των αξιολογήσεων, για την εκταμίευση των εκάστοτε δόσεων. Σηματοδοτούν την ένταση της αντεργατικής επίθεσης σε όλα τα μέτωπα, με την παραπέρα ενίσχυση, του ήδη ισχύοντος αντεργατικού νομικού πλαισίου, που θα παρέχει πλήρη ελευθερία στους επιχειρηματικούς ομίλους, να απολύουν κατά το δοκούν. Αυτή είναι η πλήρης απελευθέρωση ομαδικών απολύσεων.

Κάποτε για σας ήταν κόκκινη γραμμή, καλλιεργώντας κλίμα εφησυχασμού στους εργαζόμενους, όμως, με γρήγορους ρυθμούς και ταχύτητες μεγάλες ενσωματώνετε στο ελληνικό δίκαιο, κοινοτικές οδηγίες, επιβάλλοντας το δίκαιο των καπιταλιστών για την στυγνότερη εκμετάλλευση των εργαζομένων, να τους «στύβουν σαν λεμονόκουπα» και να τους «πετούν» ομαδικά στο δρόμο της ανεργίας. Αυτό είναι το αστικό κράτος, φτιάχνετε συνεχώς νέες αλυσίδες για το λαό και εξασφαλίζετε συνεχή προνόμια για το κεφάλαιο, όπως έκαναν και οι προηγούμενες κυβερνήσεις, της Ν.Δ. και του ΠΑ.ΣΟ.Κ., και βέβαια σας βοηθούν, και πρέπει να το εκτιμάτε αυτό, με κάθε τρόπο, ψηφίζοντας τα αντεργατικά άρθρα, ανεξάρτητα αν ψηφίζουν τα νομοσχέδια ή όχι στο σύνολό τους.

Τελικά δεν φτάνει η εργασιακή «ζούγκλα» με τις ατομικές και επιχειρησιακές συμβάσεις, με τους όρους γαλέρας, τις χαοτικές μείωσης στους μισθούς, την κατάργηση σειράς κοινωνικών επιδομάτων, την απληρωσιά, τις συνεχείς μειώσεις συντάξεων, την κατάργηση της Κυριακάτικης αργίας, την υπονόμευση στο δικαίωμα της ανεργίας, την παράδοση φιλέτων ενέργειας, λιμανιών, αεροδρομίων στις επιχειρήσεις και τόσα άλλα. Προχωράτε με τη «βούλα» νόμων του κράτους και στις ομαδικές απολύσεις και είναι προκλητικό να το ονομάζετε «αποτελεσματικότερη προστασία των ναυτικών, γιατί θα υπάρχει διαδικασία ενημέρωσης και διαβούλευσης», όπως γράφετε στην αιτιολογική έκθεση «με επιχειρήσεις και ομίλους κοινοτικής κλίμακας». Διαβούλευση , λοιπόν, για το πώς θα περάσει η «θηλιά» της απόλυσης. Αυτός, όμως, είναι ο ακρογωνιαίος λίθος των συνθηκών και των οδηγιών της Ε.Ε., που όλοι σας προσκυνάτε, για την ανεμπόδιστη δράση του κεφαλαίου, προκειμένου να διασφαλίζεται η κερδοφορία του.

Από αυτή την άποψη, κρίνεται η ελληνική νομοθεσία και για τις ομαδικές απολύσεις και γι' αυτό μπαίνουν και τα πρόστιμα. Τι στόχο έχετε; Να παραμεριστούν και οι ελάχιστοι περιορισμοί, που αποθαρρύνουν σήμερα τις επιχειρήσεις, να μετεγκατασταθούν, να συγχωνευθούν, να μεταπωληθούν, ακόμα και να κλείσουν, προκειμένου να μεταφερθούν κεφάλαια σε άλλο κλάδο ή και σε άλλη χώρα. Αυτό, άλλωστε είναι και το «ζουμί» της ευρωπαϊκής οδηγίας για τις ομαδικές απολύσεις, με την οποία καλείται να συμμορφωθεί η ελληνική νομοθεσία, γι’ αυτό παίρνετε και τα εύσημα και της Ε.Ε. και του Σ.Ε.Β. και των εφοπλιστών και άλλων καπιταλιστών, για την επιβολή όλο και σκληρότερων μέτρων κατά των εργαζομένων. Εξασφαλίζετε, λοιπόν, μέσα από αυτό το νομοσχέδιο, στο εφοπλιστικό κεφάλαιο, να μπορεί νόμιμα να υπερβαίνει τα παραπάνω όρια στις ομαδικές απολύσεις, αρκεί να ενημερώνει το Συμβούλιο Εμπορικού Ναυτικού να προβαίνει σε διαβούλευση με τους εκπροσώπους των ναυτικών, οι οποίοι, βέβαια, θα διορίζονται από την συμβιβασμένη και καταγγελθείσα «νόθα» πλειοψηφία στη διοίκηση της Π.Ν.Ο. και θα συμμετέχουν στην ειδική διαπραγματευτική ομάδα ή το Ευρωπαϊκό Συμβούλιο Εργαζομένων, στα όργανα δηλαδή του κοινωνικού εταιρισμού. Όμως μια τέτοια διαδικασία ψευδό-συμμετοχής σε Συμβούλια και διαβουλεύσεις με τους καπιταλιστές, για τα πόσο θα χάσουν, καμία προστασία των δικαιωμάτων και των ναυτεργατών δεν θα υπάρχει σε περίπτωση πωλήσεων των πλοίων των εφοπλιστών. Οι ναυτεργάτες όχι μόνο δεν έχουν κανένα συμφέρον από την ένταξή τους σε τέτοιες Οδηγίες, αλλά αντίθετα οδηγούνται σε μείωση των απαιτήσεων και των αναγκών τους μέσω ρυθμίσεων που ουσιαστικά εντείνουν και διαιωνίζουν την εκμετάλλευσή τους από το εφοπλιστικό κεφάλαιο.

Παρουσιάζετε ως επίτευγμα τη διάταξη του νομοσχεδίου, που αφορά το ετήσιο επίδομα σίτισης των σπουδαστών στις Ακαδημίας εμπορικού ναυτικού, όπου προβλέπεται πως για να καταβληθεί το ετήσιο επίδομα πείνας των 600 ευρώ, που αντιστοιχεί σε 1,64 ευρώ την ημέρα για την σίτιση των φοιτητών των ΑΕΝ, το Υπουργείο Ναυτιλίας θα ζητά από της Ακαδημίες πιστοποιητικό καλής επίδοσης και εμείς σαν ρωτάμε, όσοι δεν έχουν καλή επίδοση καταδικάζονται να μένουν νηστικοί, ούτε αυτό το 1,64 ευρώ, για την τυρόπιτα; Σας ρωτάμε.

Σε ό,τι αφορά την Ρυθμιστική Αρχή Λιμένων, που την ενισχύεται ακόμα πιο πολύ, ρόλο έχει για την εποπτεία και τον έλεγχο όλων των ελληνικών λιμανιών, προκειμένου να προωθηθεί η ιδιωτικοποίησή τους. Αυτό κάνει η Κυβέρνηση για ολόκληρο το λιμενικό σύστημα της χώρας με τη συμβολή βεβαίως της Ν.Δ. και του ΠΑ.ΣΟ.Κ., αλλά και των άλλων κομμάτων του κεφαλαίου, για την προώθηση του στρατηγικού σχεδιασμού της ελληνικής αστικής τάξης.

Την αναβάθμιση του ρόλου της χώρας, ως διεθνούς ενεργειακού κόμβου, ως κόμβου διαμετακόμισης εμπορευμάτων και την πιο ενεργή συμμετοχή της Ελλάδας ως ορμητήριο πολέμου των ΗΠΑ - ΝΑΤΟ - Ε.Ε. για τον έλεγχο νέων αγορών, πλουτοπαραγωγικών πηγών ενεργείας, αγωγών και δρόμων του εμπορίου με οδυνηρές συνέπειες για τους λαούς. Έτσι μετά τα λιμάνια του Πειραιά, της Θεσσαλονίκης, ακολουθούν αυτά της Αλεξανδρούπολης, της Καβάλας και Ηγουμενίτσας που θα ιδιωτικοποιηθούν σύμφωνα με επίσημες ανακοινώσεις εκπροσώπων της Κυβέρνησης και του ΤΑΙΠΕΔ, με το μοντέλο των παραχωρήσεων κερδοφόρων τομέων τους. Η ίδια τύχη περιμένει και τα λιμάνια της Κρήτης, ωστόσο με την ευκαιρία της περαιτέρω ανάπτυξης της Ρυθμιστικής Αρχής Λιμένων και αναφέρομαι για το άρθρο 15, να θυμίσω ότι ο ΣΥ.ΡΙΖ.Α. ως Αντιπολίτευση, είχε καταψηφίσει την σύσταση της Ρυθμιστικής Αρχής Λιμένων, αλλά ως Κυβέρνηση την ενισχύει με νύχια και με δόντια. Αυτό είναι λοιπόν η υποκρισία σας και αντί να ενισχυθεί η κρατική εποπτεία επί των Λιμένων, τώρα που ιδιωτικοποιούνται, αυτή χαλαρώνει, για της αποκέντρωσης, στη Ρ.Α.Λ., μάλιστα μέχρι και προσωπικό από το Λιμενικό Σώμα τους διαθέτετε, λες και περισσεύει τέτοιο προσωπικό.

Όταν είναι γνωστή η εντατικοποίηση της εργασίας των Λιμενικών, λόγω και της υποστελέχωσης υπηρεσιών και όσοι κάνουμε περιοδείας, τα ακούμε, αλλά και η περικοπή των μισθών, τα απλήρωτα πλεύσιμα και οδοιπορικά, η χαμηλή αμοιβή των νυχτερινών και πενθήμερων, τα χρωστούμενα ρεπό, ενώ με την περικοπή των δαπανών για την περίθαλψη έχουν δημιουργηθεί τεράστια προβλήματα με τους γιατρούς και τα φάρμακα, ιδιαίτερα στην επαρχία. Να μην αναφερθώ για τις συνθήκες δουλειάς και δυσκολίες που υπάρχουν στην αποστολή τους για την προστασία των θαλάσσιων συνόρων, των ελέγχων τήρησης κανόνων ναυτικής ασφάλειας, την έρευνα και διάσωση στη θάλασσα, την αντιμετώπιση του εγκλήματος, την προστασία του θαλάσσιου περιβάλλοντος και του εθνικού πλούτου στη χωρική και ανοιχτή θάλασσα, αλλά και τόσα άλλα. Τα αναφέρω, όμως, γιατί στα άρθρα που αφορούν το λιμενικό σώμα, αφενός δεν λύνονται ζητήματα που έχουν οι ίδιοι θέσει κατά καιρούς, αλλά δημιουργούνται και ορισμένα ερωτηματικά.

Γιατί τόσο γρήγορα αλλάζετε τα άρθρα του νόμου 4504, του 2017, που ψηφίσατε πριν από τέσσερις μήνες; Και κυρίως, ως προς την εκπαίδευση. Το λέω, γιατί το άρθρο το συγκεκριμένο το ψηφίσαμε και εμείς. Και βέβαια, στα άρθρα 20 και 21 έχετε και αλληλοκαλύψεις. Αλλά και σε πολλά άρθρα, αρκετά ουσιώδη ζητήματα τα παραπέμπετε σε υπουργικές αποφάσεις που δημιουργούν ερωτηματικά. Ας πούμε, στο άρθρο 18, για την έκδοση πιστοποιητικών σε ηλεκτρονική μορφή, λέτε θα υπάρξει σχετική υπουργική απόφαση για τους αναγκαίους όρους, τις προϋποθέσεις και λοιπά. Εμείς σας ρωτάμε, για την έκδοση αυτού του πιστοποιητικού ηλεκτρονικά θα γίνονται οι εξετάσεις που γινόντουσαν; Θα υπάρχει τέλος για αυτό το πιστοποιητικό; Θέλουμε περισσότερη ενημέρωση.

Τελειώνοντας, θα ήθελα να πω ότι «καταψηφίζουμε» επί της αρχής, καταψηφίζοντας τις ομαδικές απολύσεις και τον κοινωνικό διάλογο-απάτη. Το Κομμουνιστικό Κόμμα Ελλάδας στηρίζει τα αιτήματα και την πάλη του ταξικού ναυτεργατικού κινήματος για πλήρη σταθερή δουλειά με δικαιώματα για όλους, αναπλήρωση των απωλειών, συλλογικές συμβάσεις εργασίας που να ανταποκρίνονται στις σύγχρονες ανάγκες, αποκλειστικά δημόσια, καθολική, κοινωνική ασφάλιση, υγεία και πρόνοια, και ουσιαστική προστασία των ανέργων. Βλέπουμε ότι και αυτό το νομοσχέδιο αποτελεί άλλη μια κυβερνητική πρόκληση απέναντι στους εργαζόμενους, οι οποίοι δεν έχουν τίποτα θετικό να περιμένουν καθώς τόσο η κυβέρνηση και όλο το πλέγμα των ευρωενωσιακών οδηγιών και συνθηκών είναι στην αντίπερα όχθη. Είναι αυτοί που συντονίζουν την επίθεση κατά των εργατικών δικαιωμάτων για λογαριασμό των μονοπωλιακών ομίλων και σ' αυτό το επιτελείο που καθοδηγεί την αντεργατική επίθεση οι εργάτες της στεριάς και της θάλασσας πρέπει να στρέψουν τα πυρά τους χωρίς την ελάχιστη διάκριση και παραμικρό δισταγμό. Η ικανοποίηση των εργατικών λαϊκών αναγκών απαιτεί πάλη ενάντια και στο εφοπλιστικό κεφάλαιο και τα μονοπώλια και την Ε.Ε. και όλες τις ιμπεριαλιστικές λυκοσυμμαχίες, ώστε τα καράβια και ο πλούτος που παράγουν οι εργαζόμενοι να περάσουν στην κοινωνική ιδιοκτησία με τον εργαζόμενο λαό στην εξουσία. Αυτή θεωρούμε ότι αποτελεί την μόνη λύση απαλλαγής από τους εκμεταλλευτές και τα κόμματά τους. Ευχαριστώ.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει, ο κύριος Αμυράς.

 ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού): Ευχαριστώ, κυρία Πρόεδρε. Κυρίες και κύριοι συνάδελφοι, θα κοιτάξω να είμαι πολύ σύντομος, γιατί πολλά από τα άρθρα έχουν ήδη αναλυθεί και θα έχουμε και την ευκαιρία στην Ολομέλεια περισσότερο να τα πούμε. Ωστόσο, εμείς θεωρούμε ότι είναι πολύ θετική η ενσωμάτωση στην ελληνική νομοθεσία της οδηγίας της Ε.Ε. που ενσωματώνει στην ουσία τροποποιημένες άλλες οδηγίες ευρωπαϊκού κοινοβουλίου και Ε.Ε.. Προστατεύονται με αυτό το νομοθέτημα οι ναυτικοί σε περίπτωση αφερεγγυότητας του εργοδότη. Είναι πολύ σημαντικό ότι έχουμε θέσπιση του Ευρωπαϊκού Συμβουλίου Εργαζομένων, ώστε να ενημερώνονται καλύτερα οι εργαζόμενοι και να ζητείται η γνώμη τους σε κρίσιμα ζητήματα. Είναι πολύ σημαντικό ότι, επίσης, από τις ομαδικές απολύσεις προστατεύονται σε ένα μεγάλο βαθμό. Υπάρχει μια ασπίδα προστασίας. Και το ότι υπάρχουν και κυρώσεις, ποινές, σε βάρος εκείνου του πλοιοκτήτη που θα παραβιάσει τη διαδικασία για τις ομαδικές απολύσεις.

Λοιπόν, θέλω να μείνω περισσότερο σε εκείνα τα στοιχεία που ζητάω κάποιες διευκρινίσεις από τους Υπουργούς. Θέλω να επισημάνω βεβαίως ότι είναι πολύ θετικό και στο άρθρο 2 το ότι προβλέπεται η προστασία των αλιέων που αμείβονται με το κομμάτι, πάρα πολύ σημαντικό και φθάσαμε στο 2018 και επιτέλους γίνεται. Επίσης θα ήθελα μια διευκρίνιση στο άρθρο 4, που προβλέπεται εξαίρεση από ομαδικές απολύσεις μεταξύ άλλων και για πλοία που ανήκουν στο δημόσιο ή σε οργανισμούς δημοσίου δικαίου. Πόσα είναι αυτά τα πλοία και πόσο προσωπικό απασχολούν; Θα ήθελα να ξέρω αυτή την πληροφορία.

Με τα άρθρα 6, 7 συμφωνούμε, όπως και με το 8 που επισύρει την ακυρότητα των ομαδικών απολύσεων και την καταβολή σχετικής αποζημίωσης αν έχουν παραβιαστεί τα άρθρα 4 έως 7. Πολύ σημαντικό είναι επίσης το ότι εξαιρούνται από τις ομαδικές απολύσεις πλοία που εκτελούν εποχιακά εσωτερικά δρομολόγια και είναι αναγκαία για τη διασύνδεση των νησιών. Σε σχέση με τις ρυθμίσεις για την Ρυθμιστική Αρχή Λιμένων, άρθρο 15, είναι θετικό η θεσμοθέτηση διαιτησίας. Αυτό που με κάνει κάπως επιφυλακτικό είναι μια άλλη διάταξη για τη δυνατότητα απόσπασης στη ΡΑΛ πολιτικού και στρατιωτικού προσωπικού του Υπουργείου Ναυτιλίας. Έχουμε το νόμο κινητικότητας του Υπουργείου Εσωτερικών, γιατί δεν εφαρμόζουμε τον νόμο αυτό και πρέπει κατ' εξαίρεση αυτού του νόμου να γίνουν τέτοιες μετακινήσεις, δεδομένου ότι το Λιμενικό Σώμα υπάρχει κίνδυνος να αποστερηθεί από ένστολο προσωπικό που θα διατίθεται στην πολιτική υπηρεσία για πέντε χρόνια; Μου φαίνεται πολύ. Το Λιμενικό ενδεχομένως να πονάει σε διάφορα πεδία και ίσως θα έπρεπε να το ενισχύσουμε περισσότερο παρά να το αποδυναμώσουμε αποσπώντας στελέχη του στη ΡΑΛ. Επίσης, στο άρθρο 16 έχουμε την μείωση των εισφορών από τα 4,5 % στο 4,32% και η ειδική έκθεση αναφέρει για το ταμείο έχει απώλεια της τάξεως των 246.000 € κατ’ έτος. Πώς θα καλυφθεί αυτή η μαύρη τρύπα;

Για το άρθρο 20, σε σχέση με τα θέματα του προσωπικού του Λιμενικού Σώματος, ίσως να μην έχω αντιληφθεί καλά το κείμενο, αλλά η παράγραφος 3 παρέχει το δικαίωμα εισαγωγής σε παραγωγικές σχολές του Λιμενικού Σώματος και της Ελληνικής Ακτοφυλακής σε ιδιώτες που έχουν συμμετάσχει ενεργά σε επιχειρήσεις που συντονίζονται από το Υπουργείο Ναυτιλίας ή το Λιμενικό για διάσωση κινδυνευόντων ατόμων. Ποιος το αξιολογεί αυτό; Πώς θα γίνεται, κατά δήλωση των εθελοντών; Δώστε μας κάποιες διευκρινίσεις. Θεωρώ πάντως θετική την πρόβλεψη για την ένταξη των στελεχών του Λιμενικού Σώματος στο σύστημα των πανελληνίων.Εκεί που έχουμε μεγάλη αντίρρηση είναι στην καταχρηστικά ευνοϊκή μεταχείριση των λιμενοφυλάκων, που πλέον προάγονται πολύ γρήγορα σε υπαξιωματικούς. Από δέκα χρόνια που ήταν παλαιότερα σε τρία χρόνια για την προαγωγή τους σε υπαξιωματικούς. Μισθολογικά έχουν ευνοϊκή μεταχείριση με το άρθρο 123 του ν.4472/17 και υπάγονται στη μισθολογική κατηγορία β΄, ότι δηλαδή για υπαξιωματικούς, ανθυπασπιστές, αξιωματικούς προερχόμενους από σχολές υπαξιωματικών, χωρίς να είναι οι ίδιοι όμως υπαξιωματικοί. Άρα σε αυτό εγώ έχω αντίρρηση και θα ήθελα περισσότερες διευκρινίσεις.

Κυρίες και κύριοι συνάδελφοι, επίσης, επειδή μπήκε η άνοιξη και η καλοκαιρία και ο κόσμος θέλει να βγει στις παραλίες θα ήθελα να ρωτήσω τον αγαπητό Υπουργό για τις απαγορεύσεις που υπάρχουν για την κολύμβηση στα θαλάσσια ύδατα του Σαρωνικού και επίσης, για την αλιεία στις θαλάσσιες περιοχές μεταξύ του Κτήματος Ευταξία της Ελευσίνας ως το Μπατσί τη Σαλαμίνας και ως τη Μαρίνα Αλίμου από Άκρα Τούρλας. Εκεί έχουμε απαγόρευση αλιείας έως 31 Μαρτίου 2018. Φτάνουμε πια, είμαστε πολύ κοντά στις 31η Μαρτίου. Κύριοι Υπουργοί, θα αρθούν οι απαγορεύσεις κολύμβησης και ψαρέματος σ' αυτές τις περιοχές και πότε; Ευχαριστώ πολύ.

Στο σημείο αυτό, η Αντιπρόεδρος της Επιτροπής προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Κοζομπόλη Παναγιώτα, Βράντζα Παναγιώτα, Γκαρά Αναστασία, Δημαράς Γεώργιος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Δριτσέλη Παναγιώτα, Καματερός Ηλίας, Καρακώστα Εύη, Καραναστάσης Απόστολος, Κάτσης Μάριος, Γάκης Δημήτριος, Ξυδάκης Νικόλαος, Ρίζος Δημήτριος, Παπαδόπουλος Νικόλαος, Βαρδάκης Σωκράτης, Κωστοπαναγιώτου Ηλίας, Σπαρτινός Κωνσταντίνος, Συρμαλένιος Νικόλαος, Λιβανίου Ζωή, Αθανασίου Χαράλαμπος, Αντωνιάδης Ιωάννης, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κατσαφάδος Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κουτσούκος Ιωάννης, Τζελέπης Μιχαήλ, Ζαρούλια Ελένη, Παναγιώταρος Ηλίας, Κούζηλος Νικόλαος, Συντυχάκης Εμμανουήλ, Μανωλάκου Διαμάντω, Λαμπρούλης Γεώργιος, Λαζαρίδης Γεώργιος, Σαρίδης Ιωάννης, Αμυράς Γεώργιος και Μίχος Νικόλαος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Πλακιωτάκης.

ΙΩΑΝΝΗΣ ΠΛΑΚΙΩΤΑΚΗΣ : Κατ' αρχάς, κύριε Υπουργέ, νομίζω ότι πρέπει να ήσασταν σε τρικυμία εν κρανίω όταν καταθέσατε το συγκεκριμένο νομοσχέδιο, διότι για μια ακόμη φορά παρατηρούμε ότι καταθέτετε ένα νομοσχέδιο ασύντακτο, χωρίς καμία λογική, χωρίς καμία στρατηγική. Απλά και μόνο υιοθετείτε συγκεκριμένες διατάξεις, οι οποίες εν προκειμένω - και σε αυτό δικαιώνομαι απολύτως- είναι διατάξεις τις οποίες είχατε νομοθετήσει μόλις πριν τέσσερις μήνες και σας το είχα επισημάνει τότε ότι οι συγκεκριμένες διατάξεις είναι πρόχειρες, δεν πρόκειται να εφαρμοστούν και σας λέω και σας προειδοποιώ και σήμερα όσον αφορά τα ζητήματα της εκπαίδευσης ούτε αυτές πρόκειται να εφαρμοστούν.

Κύριε Κουρουμπλή, αντιλαμβάνεστε ότι διαχειρίζεστε ένα εθνικό κεφάλαιο και σ' αυτό, συμφωνούμε όλοι, όπως είναι η Ναυτιλία; Αφήστε κατά μέρους τα αφηγήματα. Εγώ, αυτό που σας προτρέπω είναι να τα διαχειριστείτε επιτέλους με σοβαρότητα, με συνέπεια και όχι με παιδαριώδη βραβείο και ανεύθυνο τρόπο. Να γίνω πιο συγκεκριμένος.

Καταθέσατε το συγκεκριμένο νομοσχέδιο, υποτίθεται, για να ενσωματώσετε μια Ευρωπαϊκή Οδηγία, που με τον τρόπο με τον οποίον το κάνετε, όπως εξήγησε και ο Εισηγητής μας, δεν πρόκειται να εφαρμοστεί. Κόπτεστε, υποτίθεται, για την υπεράσπιση των συμφερόντων των Ναυτικών και αναθέτετε σε ένα όργανο, όπως είναι το Συμβούλιο Εμπορικού Ναυτικού, το οποίο είναι γνωμοδοτικό, άρα, ένα όργανο το οποίο εισηγείται μέτρα για την ποντοπόρο Ναυτιλία. Είναι ένα όργανο, το οποίο γνωμοδοτεί για θέματα τροποποίησης της Ναυτιλίας και καλείτε το συγκεκριμένο αυτό όργανο, να αναλάβει πρωτοβουλίες επί διαιτησίας. Δεν είναι ένα όργανο το οποίο μπορεί, προφανώς, ούτε να επιλύσει θέματα διαφορών, άσχετα βέβαια και εδώ θέλω να το σημειώσω, πως εκπροσωπείται η πλοιοκτησία στο συγκεκριμένο συμβούλιο; Ένα ζήτημα είναι αυτό.

Δεύτερο ζήτημα, στο οποίο θα πρέπει να μας απαντήσετε είναι, ότι προκειμένου η κυβέρνηση να βγάλει από πάνω της, να μην διαχειρίζεται θέματα ανεργίας των ναυτικών, προχωρά στη μεταφορά στο συγκεκριμένο συμβούλιο τα θέματα της διαφοράς για θέματα ομαδικών απολύσεων. Άρα εγώ προβλέπω, ότι η συγκεκριμένη Οδηγία δεν πρόκειται να εφαρμοστεί, διότι είναι και προϊόν μη διαβούλευσης με τους συναρμόδιους φορείς.

Όσον αφορά τις διατάξεις τις οποίες τροποποιείτε, πάρτε για παράδειγμα το άρθρο 13. Θα μπορούσε κάποιος από τους Υπουργούς να μας πει γιατί θα πρέπει άλλος Εισαγγελικός λειτουργός να εποπτεύει την υπηρεσία εσωτερικών υποθέσεων για θέματα του «πόθεν έσχες» και άλλος για την καθημερινή άσκηση υπηρεσιακής δραστηριότητας; Αφού αλλάξατε τον τρόπο λειτουργίας της υπηρεσίας εσωτερικών υποθέσεων, τότε, πηγαίνετε την στο επόμενο βήμα. Και θέλω εδώ ξεκάθαρη απάντηση, να μας πείτε, εάν τελικά οραματίζεστε ένα διαφορετικό μέλλον για το Λιμενικό Σώμα.

Πάμε στο άρθρο 14. Πριν από λίγους μήνες πανηγυρίζατε ότι θα δώσετε επίδομα σίτισης για τους σπουδαστές εσωτερικής φοίτησης για τις ΑΕΝ. Δεν το δώσατε το συγκεκριμένο επίδομα, το επεκτείνετε τώρα και μας λέτε, ότι με Υπουργική Απόφαση θα ρυθμιστεί για το πόσο, αλλά και για τον τρόπο πληρωμής του συγκεκριμένου επιδόματος. Κύριε Κουρουμπλή, ποιον κοροϊδεύετε; Πουλάτε εμπόριο ψεύτικης ελπίδας στους σπουδαστές, αδιαφορώντας για τις συνέπειες που μπορεί να έχουν αυτές οι αποφάσεις σας, για τον κλονισμό της εμπιστοσύνης απέναντι στους θεσμούς. Το Γενικό Λογιστήριο του Κράτους υπολογίζει το συγκεκριμένο κόστος, περίπου, στο 1,3 εκατ. €, χωρίς βέβαια περαιτέρω στοιχεία. Και εσείς, έρχεστε εδώ και μας λέτε ότι, «θα το δώσω από τα συγχρηματοδοτούμενα προγράμματα, από το κεφάλαιο Ναυτικής Εκπαίδευσης». Αφού έχει χρήματα το κεφάλαιο Ναυτικής Εκπαίδευσης, τότε γιατί χρησιμοποιείτε την Ένωση Ελλήνων Εφοπλιστών και να σας εξοπλίσει και να φτιάξετε τις ΑΕΝ; Ένα ερώτημα θέτω.

Από κει και πέρα, στο άρθρο 15, εκτός από την ΔΑΛ, έχουμε τώρα και την ΡΑΛ. Και προσέξτε, αγαπητοί συνάδελφοι, με μια Υπουργική Απόφαση, χωρίς να λαμβάνεται υπόψη η εισήγηση του Αρχηγού του Λιμενικού Σώματος. Αλήθεια, ο Αρχηγός του Λιμενικού Σώματος παίζει κανένα ρόλο; Ξέρει ο Διοικητής της ΡΑΛ με ποια λογική και ποια είναι τα προσόντα του συγκεκριμένου Λιμενικού, τον οποίον καλείται να αποσπάσει υποχρεωτικά τα επόμενα πέντε χρόνια; Προφανώς, κύριε Κουρουμπλή, δεν σας ενδιαφέρει ο Αρχηγός του Λιμενικού Σώματος, ο οποίος είναι ο καθ' ύλη αρμόδιος να εκφράσει άποψη για τα στελέχη του Λιμενικού Σώματος. Τώρα, για το ΤΑΛΣ τι να πω; Τελευταίος και καταϊδρωμένος, αφού του έχουν δώσει όλοι οι υπόλοιποι, εσείς, έρχεστε με πολλή και σημαντική καθυστέρηση να του καταβάλλετε χρήματα, που ουσιαστικά, είναι χρήματα των ίδιων των Λιμενικών.

Τώρα για την εκπαίδευση, εδώ είναι το κορυφαίο. Τι σας έλεγα τότε; Μην βιάζεστε να νομοθετήσετε για το πώς θα μπαίνουν πλέον στις παραγωγικές σχολές αφού δεν έχετε εξασφαλίσει πόρους, αφού δεν έχετε εξασφαλίσει πρόγραμμα, αφού δεν έχετε εξασφαλίσει ούτε διδακτικό προσωπικό. Εσείς τι κάνετε τώρα;

Μέσα σε 4 μήνες τροποποιείτε τις παραγωγικές σχολές από τρεις σε δύο. Αλλά αυτά κύριε Κουρουμπλή είναι πάρα πολύ σοβαρά θέματα. Πως είναι δυνατόν μέσα σε ένα τρίμηνο και αβασάνιστα χωρίς ουσιαστικά να υπάρχει καμία μελέτη ένα ζήτημα που αφορά όχι μόνο την εισαγωγή των στελεχών αλλά και την ιεραρχική εξέλιξη του προσωπικού εντός του σώματος να τροποποιείτε δικές σας αποφάσεις. Και εγώ σας ερωτώ πόσα χρόνια θα είναι η φοίτηση στις παραγωγικές σχολές; Πότε επιτέλους θα βγει αυτό το π.δ. με βάση τον ν.4504/2017 είχατε βάλει και συγκεκριμένες ημερομηνίες. Καθορισμός όρων προϋποθέσεων για την ένταξη των τριών παραγωγικών σχολών του Λιμενικού Σώματος στην ανώτερη και ανωτάτη βαθμίδα εκπαίδευσης και είχατε βάλει ως ημερομηνία λήξης 31.1.2018. Επίσης, για ρύθμιση οργάνωση λειτουργίας θεμάτων διδακτικού προσωπικού βέβαια ακόμα το περιμένουμε το π.δ. όπως επίσης περιμένουμε και τα άλλα π.δ. τα οποία μάλιστα με βάση τον ν.4504/2017 στο σύνολό τους δέκα κανονιστικές, υπουργικές αποφάσεις 21 ακόμα τα περιμένουμε κύριε Υπουργέ. Περιμένετε εσείς να σας πιστέψουμε ότι θα τα εκδώσετε ή ότι θα είναι έτοιμες οι σχολές παραγωγικές να λειτουργήσουν για τον επόμενο χρόνο. Πείτε μου εσείς ένας δύσμοιρος ανθυπασπιστής ή αρχικελευστής πως μετά από δώδεκα τουλάχιστον χρόνια μακριά από τα σχολικά θρανία θα δώσει πανελλαδικές εξετάσεις για να μπει στη σχολή Ναυτικών Δοκίμων και να φοιτήσει εκεί άλλα τέσσερα χρόνια.

Κύριε Κουρουμπλή, με τέτοια νομοθεσία δεν πάτε μακριά. Σοβαρευτείτε αν θέλετε να συζητήσουμε τα θέματα της ναυτιλίας σοβαρά και υπεύθυνα και να έχουμε μια ανταπόκριση και στον ευαίσθητο χώρο της ναυτιλίας και ιδιαίτερα στον χώρο της εκπαίδευσης θα πρέπει να είστε συνεπής σε αυτά που λέτε και όχι κάθε λίγο και λιγάκι να τροποποιείται δικές σας νομοθετικές διατάξεις. Εγώ δεν θα ήθελα να επεκταθώ επί του παρόντος. Νομίζω ότι αύριο θα έχουμε πολύ περισσότερο χρόνο να αναφερθούμε και στα υπόλοιπα άρθρα του νομοσχεδίου αλλά σε γενικές γραμμές πρόκειται για ένα ακόμα νομοσχέδιο ασύντακτο που δεν πρόκειται να εφαρμοστεί πολλές διατάξεις δεν πρόκειται να εφαρμοστούν και νομίζω ότι πρέπει να πάρουμε επιτέλους συγκεκριμένες απαντήσεις από τον αρμόδιο Υπουργό. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κουρουμπλής.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Θέλω να πω στον κ. Πλακιωτάκη επειδή είναι πολλά χρόνια δημόσιο πρόσωπο πραγματικά με εντυπωσιάζει όταν λέει ότι δεν φέραμε τις αποφάσεις σε υπουργικές και τα διατάγματα σε έναν νόμο που ψηφίστηκε πριν από τέσσερις μήνες. Εγώ δέχομαι την κριτική.

ΙΩΑΝΝΗΣ ΠΛΑΚΙΩΤΑΚΗΣ: Εγώ δεν είπα αυτό κύριε Υπουργέ. Εγώ είπα δεν έχουν εκδοθεί έχετε βάλει για μια σειρά από π.δ. συγκεκριμένες προθεσμίες. Τα έχετε υλοποιήσει αυτά;

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Τα τελευταία δέκα χρόνια το ελληνικό κράτος έχει τρεις χιλιάδες διατάγματα από νόμους που ψήφισε και 50 χιλιάδες αποφάσεις που δεν έχουν εκδοθεί.

ΙΩΑΝΝΗΣ ΠΛΑΚΙΩΤΑΚΗΣ: Εσείς βάλατε προθεσμία.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Θα έρθουν λοιπόν οι υπουργικές αποφάσεις και τα διατάγματα και μάλιστα εγώ σας είπα και κάτι, εμείς θα τολμήσουμε μια καινοτομία να τα φέρουμε τα διατάγματα να τα κρίνει και η Επιτροπή για να δείτε ότι είμαστε πολύ ανοικτοί στο διάλογο και στην διαβούλευση, γιατί σεβόμαστε τον διάλογο και πιστεύουμε ότι ο διάλογος έχει να συνεισφέρει. Μην έχετε τέτοια προκατάληψη γιατί εκτίθεστε. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σαντορινιός.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Όπως ειπώθηκε από όλους τους Εισηγητές, το νομοσχέδιο ουσιαστικά χωρίζεται σε τρία μέρη. Το πρώτο μέρος είναι η ενσωμάτωση των οδηγιών, το δεύτερο μέρος είναι οι αλλαγές στο θεσμικό πλαίσιο προκειμένου να μπορέσουν να υλοποιηθούν οι οδηγίες και το τρίτο μέρος είναι οι άλλες διατάξεις. Αυτό που συμβαίνει με το πρώτο και το δεύτερο μέρος του νόμου, είναι η προστασία της ναυτεργασίας και με έκπληξη άκουσα από την Εισηγήτρια του Κ.Κ.Ε. να μας καταγγέλλει, ότι ξηλώνουμε το προηγούμενο εργασιακό πλαίσιο, ξηλώνουμε νόμους.

Ποιους; Δεν μας λέτε ποιους νόμους ξηλώνουμε, δεν μας λέτε ποιο ήταν το προστατευτικό πλαίσιο αυτό το οποίο ξηλώνουμε με αυτή την οδηγία; Γιατί, μπορεί να βλέπετε μέσα στο νομοσχέδιο ομαδικές απολύσεις, αλλά διαβάστε και τι λέει μέσα. Διαβάστε με ποιο τρόπο προστατεύονται οι εργαζόμενοι. Να πάμε από το πιο απλό, αυτούς που λέμε «αλιείς με το κομμάτι». Τι είναι; Είναι άνθρωποι οι οποίοι προσλαμβάνονται σε καΐκια, «μετακλητοί» όπως λέγονται και οι οποίοι πληρώνονται με ποσοστό και ξαφνικά εγκαταλείπονται και αυτοί οι άνθρωποι δεν προστατεύονται από κανέναν. Με το άρθρο 2 ερχόμαστε να προστατεύσουμε αυτούς τους ανθρώπους. Ξηλώνουμε προστατευτικό πλαίσιο; Δεν υπήρχε, φέρνουμε προστατευτικό πλαίσιο με την ενσωμάτωση της οδηγίας, για να μην ακούγονται πράγματα τα οποία δεν ισχύουν.

Μετά πάμε στην τροποποίηση της οδηγίας 38 του 2009, που είναι τα άρθρα 3 και 10. Τι περιλαμβάνεται μέσα σε αυτό; Ότι σε ενωσιακές εταιρίες ή ομίλους εταιριών, υπάρχει η δυνατότητα να υπάρχουν πλέον και εκπρόσωποι της ναυτεργασίας και μάλιστα, τους δίνεται και η δυνατότητα είτε να εκπροσωπούνται από την ΠΝΟ είτε αυτοί να εκπροσωπούνται σε τέτοιου είδους συμβούλια- στο Ευρωπαϊκό Συμβούλιο Εργασίας- και μέσα από Μέσα τεχνολογίας, προκειμένου αυτοί οι άνθρωποι οι οποίοι βρίσκονται σε ένα λιμάνι και δεν μπορούν να έχουν φυσική παρουσία, να συμμετέχουν και μάλιστα, τελικά και αυτοί οι οποίοι συμμετέχουν στο Ευρωπαϊκό Συμβούλιο Εργαζομένων και στην Ειδική Διαπραγματευτική Ομάδα, προστατεύονται και από απολύσεις. Αυτό νομίζω, ότι μάλλον προστατεύει και βοηθά τους εργαζόμενους, γιατί δεν συμμετείχανε σε αυτό και ξαφνικά τους βάζουμε να συμμετέχουνε και λέτε εσείς, ότι εμείς ξηλώνουμε νομοθεσία προστασίας. Πρώτη φορά το ακούω αυτό, δηλαδή διαστρεβλώνονται τα πράγματα.

Πάμε τώρα στο βασικό, που είναι η οδηγία 59 του ‘98, που αφορά τις ομαδικές απολύσεις. Καταρχήν, να πούμε κάτι ουσιαστικό. Στη θάλασσα δεν μπορεί να υπάρξουν ομαδικές απολύσεις, κατά την έννοια των ομαδικών απολύσεων που υπάρχουν στη στεριά, διότι τα πλοία λειτουργούν με οργανική σύνθεση, με την οποία αν δεν έχεις την οργανική σύνθεση δεν μπορείς να ταξιδέψεις. Άρα, αν πρέπει να έχεις 95 ναυτικούς, θα έχεις 95 ναυτικούς, με 94 δεν ταξιδεύεις. Απλό είναι αυτό. Από κει και πέρα τι προστατεύει; Αυτούς που πλεονάζουν της οργανικής σύνθεσης. Και μάλιστα βάζει και συγκεκριμένα όρια, τα οποία είναι, μέχρι 6 ναυτικούς σε πλοία που έχουν από 20 έως 100 ναυτικούς και μέχρι 30 ναυτικούς σε πλοία που έχουν από 100 έως 150 ναυτικούς.

Τι βάζουμε εδώ πέρα; Τι γινόταν πριν; Ήταν πλεονάζον προσωπικό; Έφευγε. Τώρα πρέπει να ενημερώσει ο πλοιοκτήτης τους εκπροσώπους των εργαζομένων. Δηλαδή ποιους; Την Πανελλήνια Ναυτική Ομοσπονδία και τα πρωτοβάθμια σωματεία. Πρέπει να υπάρξει σχέδιο για την ομαδική και πώς θα μπορούσε να μειωθεί ο αριθμός των ατόμων που πιθανόν να απολυθούν. Πρέπει για όλα αυτά να ενημερωθεί το Συμβούλιο Εμπορικού Ναυτικού του Υπουργείου Ναυτιλίας και Νησιωτικής Πολιτικής, το οποίο, είναι τριμερές. Είναι κακό αυτό; Είναι κακό να υπάρξει τριμερής συνεννόηση που θα ελέγχει όλες τις διαδικασίες ενημέρωσης των εργαζομένων και προσπάθειας να μην υπάρξουν ομαδικές απολύσεις στο ναυτικό επάγγελμα;

Μάλιστα, όταν θα βγει η πρώτη απόφαση, η οποία, θα λέει ότι δεν έχει γίνει με βάση αυτή τη διαδικασία και άρα, είναι άκυρη η απόλυση. Θα ήθελα να ήξερα ποιος θα έρθει να μου πει ότι κακώς βγήκε αυτή την απόφαση, γιατί αυτό θα συμβεί. Εάν δεν ακολουθηθεί η διαδικασία θα είναι άκυρη η απόλυση. Αυτό είναι ξήλωμα εργασιακών δικαιωμάτων ή προστασία εργασιακών δικαιωμάτων; Μπορεί να ακούμε για ομαδικές απολύσεις, αλλά δεν είναι αυτό, είναι προστασία από ομαδικές απολύσεις. Αυτό είναι που συμβαίνει, γιατί δεν υπήρχε κανένα προστατευτικό πλαίσιο στη ναυτιλία. Τώρα που έρχεται το προστατευτικό πλαίσιο, ακούμε ότι φέρνουμε τις ομαδικές απολύσεις.

Πάμε τώρα στα ζητήματα των μεταβατικών διατάξεων και στο θέμα της Υπηρεσίας Εσωτερικών Υποθέσεων. Το άρθρο διευκρινίζει ότι η Υπηρεσία Εσωτερικών Υποθέσεων θα συνεπικουρεί τον εισαγγελικό λειτουργό για το μέρος που αφορά το προσωπικό του Λιμενικού Σώματος - Ελληνικής Ακτοφυλακής και διευκρινίζει, επίσης κάτι για το πολιτικό προσωπικό του Υπουργείου Ναυτιλίας, ότι οι δηλώσεις περιουσιακής κατάστασης θα πηγαίνουν στην Γ΄ Μονάδα Ελέγχου Δηλώσεων Περιουσιακής Κατάστασης κ.λπ.. Επομένως, αποσαφηνίζει κάτι που ζητούσε το πολιτικό προσωπικό. Είναι κακό αυτό; Να το ακούσω, γιατί είναι κακό. Δηλαδή, το να δεις ότι υπάρχει ένα πρόβλημα και να το διορθώσεις, είναι κακό νομοθετικά;

Όσον αφορά το επίδομα σίτισης, έχει χυθεί πολύ δάκρυ. Σας ενοχλεί ότι θα δώσουμε επίδομα σίτισης σε όλους; Σας ενοχλεί ότι θα δώσουμε επίδομα σίτισης και από άλλους πόρους και από το πρόγραμμα δημοσίων επενδύσεων, το οποίο, κ. Αθανασίου, κάνατε λάθος, δεν πέφτει επί κυβέρνησης ΣΥΡΙΖΑ, αυξάνεται. Δείτε το πρόγραμμα δημοσίων επενδύσεων, δείτε τους ρυθμούς και θα σας πω ότι αυξάνεται επί κυβέρνησης ΣΥΡΙΖΑ. Μάλλον λάθος σας πληροφόρησαν.

Πάμε τώρα στην Ρυθμιστική Αρχή Λιμένων. Η θεσμοθέτηση της διαιτησίας, νομίζω ότι είναι κάτι που είναι θετικό, διότι, είναι εναλλακτική μέθοδος επίλυσης διαφορών από το να πηγαίνουμε και να «μπουκώνουμε» τα δικαστήρια με υποθέσεις. Επίσης, δίνουμε τη δυνατότητα στη Ρυθμιστική Αρχή Λιμένων να επιλύει προβλήματα και στα επιπλέον λιμάνια της χώρας, σε 80 Λιμενικά Ταμεία και Δημοτικά Λιμενικά Ταμεία. Είναι κακό αυτό; Είναι ανεξάρτητη αρχή και δεν συνδέεται αυτό με καμία πώληση. Δεν μπορεί ό,τι γράφεται πάνω σε ένα νομοσχέδιο και αφορά τα λιμάνια να το συνδέουμε με πωλήσεις. Δεν πρόκειται να έρθει άλλη πώληση και έχουμε πει ότι η διαδικασία θα είναι με υποπαραχωρήσεις αξιοποίησης και όχι, πωλήσεις.

Τώρα, όσον αφορά στο Τ.Α.Λ.Σ., νομίζω ότι δεν χρειάζεται να πούμε κάτι το ιδιαίτερο. Κανένας όμως δεν μίλησε για το άρθρο 17, για τα τουριστικά πλοία. Απαλείφεται η προϋπόθεση «το πλοίο αναψυχής να έχει μεταφορική ιδιότητα άνω των δώδεκα (12) ατόμων, προκειμένου να επιτρέπεται σε αυτό η εκτέλεση σύμβασης ναύλωσης στην οποία ο τόπος παράδοσης και ο τόπος επαναπαράδοσης του βρίσκονται στην Ελληνική Επικράτεια». Αυτό το ζητούσαν όλοι οι φορείς του θαλάσσιου τουρισμού. Όλοι, ανεξαρτήτως. Σε αυτό δεν αναφέρθηκε κανένας και μάλλον στα «καλά» του νομοσχεδίου δεν χρειάζεται να αναφερθούμε.

Πανελλήνιες εξετάσεις. Υπάρχουν σε όλα τα αντίστοιχα Σώματα μια Σχολή Υπαξιωματικών. Υπάρχει μια οδός μέσω πανελληνίων εξετάσεων που μπαίνουν οι υπαξιωματικοί και μια οδός που παίρνουν αξιωματικοί. Εμείς είχαμε την πρωτοτυπία να έχουμε τρεις οδούς, οπότε τι λέμε;

Κάνουμε τη Σχολή Λιμενοφυλάκων, από εκεί, μετά από τριετία, από εξετάσεις και μια ταχύρρυθμη εκπαίδευση, θα μπορούν να γίνονται υπαξιωματικοί. Που είναι το κακό; Πρέπει να έχουμε τρεις διαφορετικές σχολές από όπου θα μπαίνουν μέσα; Νομίζω ότι είναι πολύ σημαντικό, ότι μπαίνουμε σε αυτή τη διαδικασία.

 Στο άρθρο 21, επίσης, δίνεται η δυνατότητα να πάρουμε υγειονομικούς γιατρούς και οδοντιάτρους και από τη Στρατιωτική Σχολή Αξιωματικών Σωμάτων (Σ.Σ.Α.Σ.). Αυτό νομίζω ότι είναι προς θετική κατεύθυνση. Δεν ειπώθηκε κάτι γι' αυτό.

Το άρθρο 24, θα το ξαναδούμε, για να δούμε και τις ρυθμίσεις. Νομίζω, όμως, ότι αυτό που έχει σημασία στο άρθρο 24, είναι ότι προσπαθούμε να φέρουμε διαφάνεια στον τρόπο που καταλογίζονται πρόστιμα, προκειμένου να μην υπάρξει καμία υπόνοια συναλλαγής. Νομίζω λοιπόν, ότι συνολικά το νομοσχέδιο που φέρνουμε, τόσο η ενσωμάτωση των Οδηγιών, όσο και οι λοιπές διατάξεις, είναι διατάξεις, οι οποίες θα φέρνουν μπροστά και τη ναυτιλία και τη ναυτεργασία και δεν δημιουργούν προβλήματα, αντιθέτως επιλύουν πολύ σημαντικά προβλήματα. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Σας ευχαριστούμε. Κυρίες και κύριοι συνάδελφοι, θα ήθελα να σας υπενθυμίσω ότι αύριο στην Αίθουσα 223, στις 10:00΄ π.μ., θα πραγματοποιηθεί η ακρόαση των εξωκοινοβουλευτικών προσώπων και αμέσως μετά θα ακολουθήσει η συζήτηση επί των άρθρων και η δεύτερη ανάγνωση σε μια συνεδρίαση όπως αποφασίστηκε στην έναρξη της συνεδρίασης.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βράντζα Παναγιώτα, Καματερός Ηλίας, Καρακώστα Εύη, Συρμαλένιος Νικόλαος, Αθανασίου Χαράλαμπος, Πλακιωτάκης Ιωάννης, Καρράς Γεώργιος-Δημήτριος, Κούζηλος Νικόλαος και Μανωλάκου Διαμάντω.

Τέλος και περί ώρα 17.40΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**